Кичкинтой дунёга келган уйда фитбол кўптоги саломатлик учун ҳам, ўйин учун ҳам керак бўлади. Янги туғилган чақалоқларни фитболда гимнастика қилдиринг, каттароқ болалар эса сакрағич ўрнида фитболда сакрашни яхши кўрадилар. Машқларни бажариш учун махсус кўникмалар талаб этилмайди, уй шароитида уларни бажариш жуда осон ва гўдаклар учун жуда фойдали. Рукн ҳомийси - «Болалар учун ЛИНЕКС®»\nФИТБОЛ ҚАНДАЙ ФОЙДА БЕРАДИ:\nОвқат ҳазм бўлишини яхшилайди ва санчиқлар пайдо бўлишининг олдини олади.\nЧақалоқларга хос бўлган мушак гипертонусини бартараф этилишига ёрдам беради.\nОёқ-қўл, орқа мушаклари, қорин прессини мустаҳкамлайди ва ривожлантиради.\nМассаж каби таъсир қилади ва ички аъзоларнинг ишини рағбатлантиради.\nҲаракатларни мувофиқлаштиришни ўрганишга ёрдам беради ва вестибуляр аппаратни ривожлантиради.\nҚАНДАЙ ШУҒУЛЛАНИШ ТЎҒРИ БЎЛАДИ\nБолани чалқанчасига ётқизинг. Оёғи томонга фитболни қўйинг (30 дан 65 смгача диаметрли фитболдан фойдаланиш мумкин). Фитболни боланинг оёғига яқинлаштириб, уни кўптокни оёғи билан итаришга унданг.\nБолани фитбол устига шундай ётқизингки, унинг боши, кўкраги, қорни, бўксаси кўпток устида бўлсин. Ўзингиз томонга тортиб, узоқлаштириб, болани тебрантиринг.\nБолани қорни билан фитбол устига ётқизинг. Битта кафтингизни боланинг думбасига, иккинчисини елкасига қўйинг. Фитбол устида пружинага ўхшатиб тепага-пастга сакратинг.\n*Йўриқноманинг тўлиқ матни билан ушбу ҳавола бўйича танишишингиз мумкин.\n4-машқ. Ўоринда ётиб тебранамиз\nБолани қорни билан фитбол устига ётқизинг. Чапга-ўнгга, олдинга-орқага тебрантиринг.\nҚуйидаги машқларни 3-3,5 ойликдан бошлаган маъқул\n5-машқ. Чалкқанча ётқизиб тебрантирамиз.\nБолани фитбол устига чалқанча ётқизинг. Болдиридан ушлаб туринг. Тиззасини букиб, оёқларини кўкрагига тақанг. Фитболни орқага думалатинг, оёқларини тўғриланг.\nФитболни стол устига қўйинг. Болани кўпток олдига яқинлаштиринг, кўптокни итариши учун уни олдинга эгилтиринг. Машқни такрорланг.\n7-машқ. Прессни мустаҳкамлаймиз\nБолани фитбол устига чалқанча ётқизинг. Болани ушлаб туриб, чапга-ўнгга, кейин олдинга-орқага тебрантиринг.\nФитболда бажариладиган навбатдаги иккита машқ 5-5,5 ойликдан бошланади\n8-машқ. Ўйинчоқни оламиз\nБолани қорни билан фитбол устига ётқизинг. Бўксасидан ушлаб туриб, қўли ерга тегадиган бўлгунча пастга туширинг ва дастлабки ҳолатга қайтаринг. Полда боланинг олдига ўйинчоқлар қўйинг, шунда машқлар қизиқарлироқ бўлади.\n9-машқ. Оёқчаларни кучли қиламиз\nБолани ушлаб туриб, ўзингизга орқа қилдирган ҳолда фитболнинг устига турғизинг. Олдинга ҳаракатлантириб, фитболнинг устига ўтқизинг. Тескари ҳаракат қилдириб, дастлабки ҳолатга қайтаринг.\nМашқлар онага ҳам, болага ҳам қувонч бағишлаши учун 5 та шартга риоя қилинг.\n1. Машқларни эрталаб, кичкинтой ҳали чарчамаганида ва кайфияти яхшилигида бажарган маъқул.\n2. Машқларни бошлашдан олдин болакай тинчлигига ва унга ҳеч нима ноқулайлик туғдирмаяпганига ишонч ҳосил қилинг.\n3. Овқатлантирганингиздан кейин машқларни бажаришга қадар камида 1,5 соат вақт ўтиши керак.\n4. Агар кичкинтой инжиқлик қилса ёки қаршилик кўрсаца - мажбур қилманг. Ҳамма болалар ҳам фитбол машқларини бирданига ёқтириб бажармайдилар. Кичкинтой кўникишига ва ўрганишига қўйиб беринг.\n5. Биринчи ҳафтада 3-5 дақиқадан кунига бир неча марта шуғулланиш лозим. Бир ҳафтадан кейин гимнастика машқларини тўлиқ бажаришга киришиш мумкин. Машқлар комплексини бажариш 2 ойликкача бўлган болалар учун 10-20 дақиқа, 2 ойликдан 6 ойликкача бўлган болалар учун эса 20-30 дақиқа вақтни эгаллайди.\nМақолани тайёрлашда қуйидаги порталларнинг материалларидан фойдаланилган:\nНашр санаси: 23-01-2017\nАктёр Алихан ва унинг оиласи\nДОКТОР PRO: АСОСИЙ ЭРКАК ЖИНСИЙ АЪЗОСИ - БУ МИЯ (18+)\nGerber tarkibidagi ingrediyentlar sifati\nОрганик – бу нима?\nYangi Yil Gerber® bilan!


билан яна бир видеолавҳа жойланди. Эътиборлиси, яна ўша 45 ёшли «отахон» тумандаги Мустақиллик маҳалласига бориб, навбатдан олдин нафақа ... куни (белгиланган муддатдан 18-20 кун вақтли) олиб бўлган. Бу «отахон»ни ҳали унутиб улгурмагандик. Чунки 6 сентябрь куни ҳам у фарзанди ...\nсаёҳатсевар отахон Бухоро-Термиз йўналишида пиёда саёҳатга чиққан эди. Вилоятнинг Жондор тумани, «Қовчин» маҳалла фуқаролар йиғинида истиқомат қилувчи Зайниддин ... Комиловa хабар берди. Фото: «Xabar.uz» Куч ва ғайратга тўла отахон Бухородан Термизга қадар бўлган 460 км.лик масофани пиёда босиб ...


Европада хавфсизлик ва ҳамкорлик ташкилоти: инсонийлик мезонлари соҳасидаги мажбуриятлар\nЕвропада хавфсизлик ва ҳамкорлик ташкилоти: инсонийлик мезонлари соҳасидаги мажбуриятлар / Масъул муҳаррир: А.Х.Саидов — юридик фанлар доктори, профессор. — Т.: Инсон ҳуқуқлари бўйича Ўзбекистон Республикаси Миллий маркази, 2012. — 368 б.\n«Европада хавфсизлик ва ҳамкорлик ташкилоти: инсонийлик мезонлари соҳасидаги мажбуриятлар» — ЕХҲТнинг Демократик институтлар ва инсон ҳуқуқлари бўйича бюроси томонидан шу мавзуда тайёрланган учинчи тўпламдир. Европада хавфсизлик ва ҳамкорлик ташкилоти доирасида қабул қилинган инсонийлик мезонлари бўйича мажбуриятлар инсон ҳуқуқлари ва асосий эркинликларини ҳимоя қилиш ва таъминлашга йўналтирилган бўлиб, демократия, эркинлик ва адолатнинг асоси ҳисобланади.\nМазкур тўплам, аввалги икки нашрдан фарқли равишда, китобхонларга қулай бўлиши мақсадида ЕХҲТнинг инсонийлик мезонлари соҳасидаги ҳужжатлари хронологик тартиб бўйича эмас, балки мавзуларга ажратилган ҳолда тайёрланган.\nУшбу тўплам давлат хизматчилари, ҳуқуқни муҳофаза қилиш органлари ходимлари, нодавлат нотижорат ташкилотлар ва фуқаролик жамияти бошқа институтлари вакиллари ва фаоллари ҳамда кенг жамоатчиликка мўлжалланган.


Армонга ўралган атиргуллар – FLEDU.UZ\nБугун 8-март. Артофга ўзгача ифор таратаётган гуллар ёнида турибман-у ногоҳ уч йил аввалги воқеа ёдимга тушди…\nАнчадан буюн йиғиб юрган пулларимни (аслида бу пулларнинг ҳаммасини онам берганлар) ҳисобладим-у дўконга кирдим. Бугун икки кишига совға олишим керак, онам ва Г исмли қизга. Байрам бўлганлиги учунми билмадим, нархлар анча баланд. Қўлимдаги пул фақатгина бир кишини хурсанд қиладиган совға олишгагина етар, мен эса кимга совға олишга ҳайрон бўлардим. Атрофдагиларни кузатардим, ҳамма назаримда ёқтирган қизига совға олаётгандек эди. Сотувчининг ёнига яқинлашганимда “Ёши нечада?” – деди кўзларимга тикилиб.\n— Кимни? – дедим ҳайрон бўлиб.\n— Кимни бўларди ёқтирганингизнида. Мийиғида кулиб қўйди.\n— Ўн олтида.\nУ қўлимга юмшоққина айиқча тутказди. Иккала қўлининг орасида қип-қизил юракчаси бор.\n— Истасангиз юракчага исмингизни ёзиб берамиз — деди сотувчи исмимни ёзишга шайланиб — ҳозир ҳамма шундай қиляпти. Менга маъқул тушди ва исмимни зарҳал ҳарфлар билан юракчага биттирдим. Чўнтагимдаги пул худди шу совға учун йиғиб юрилгандек теппа-тенг келди. Ортиб ҳам, етмай ҳам қолмади. Совғани олдим-у мактабга ошиқдим. Гоҳ-гоҳида қўлимдаги совғага қарайман. Исмим ёзилган юракча кўзимга бошқача кўринади. “Юрагим сеники!” — деганим бу Г га. Мактабга келдим-у синфдошларим орасида совғани унга тутдим. У жуда севинди. Мен янаям кўпроқ. Чунки мен туфайли унинг юзида табассум пайдо бўлди-да. Ғурурланиб кетдим ўзимча. Ўзгача бўлди бу кун менга. Дарсда қандай ўтирганимни ҳам билмайман. Иккила кўзим унда. Дарслар ҳам тугади. Шундагина энди уйга қайтишим, уйда эса мени кутаётган онамни ҳам байрам билан табриклашим кераклиги ёдимга тушди. Нима қилишимни билмай турган вақтимда мактабнинг иссиқхонасида очилиб турган икки дона атиргулга кўзим тушди. Шахт билан бордим-у гулларни “авайлаб” узиб олдим. Уйга келгач хона деразасидан ичкарига мўраладим. Онам кўзойнаги остидан менга қаради, қаради-ю севиниб кетди. Тиззасида менинг кўйлагим, игнани қўлига санчиб олди чамамда, бармоғини оҳиста тишлаб қўйди. Қўлимдаги гулларни тутдим-у байрам билан табрикладим. Онамнинг кўзларидаги шодлик аксидан ҳайрон қолдим. Г нинг шодлиги ҳеч нима бўлди-қолди. Онам қорнимнинг очлигидан ташвишланди шекилли, дарров дастурхон ёзди, чой дамлади, овқат келтириб қўйди. Кейин эса келтирган гулларимни сувга солиб қўйди. Шу куни кечда бизникига қўшнилар чиқишди. Бири оғзидан бол томиб қизи олиб берган рўмолини мақтар, бири ўғли совға қилган кўйлакни, бири эса туфлисини…\nОнам бўлса ҳаммасидан кўра қиммат совға олгандек “Бизнинг кенжатой келтирди, ҳали ёшда катта бўлса олиб бераверади менга ҳам” — деди икки атиргулни кўрсатиб.\nЎйланиб қолдим ўша пуллар, қўшни хотиннинг бошидаги рўмолдан иккита олишга ҳам, қиммат кўйлакка ҳам, туфлига ҳам етарди. Мен эса…\nШу хаёллар ичида ўтирганимда кўзим Г га тушди. Ёнида бир йигит. Қўлида худди мен совға қилгандек айиқча, худди шунақа юракчаси ҳам бор. Фақат юракчага бошқа йигитнинг исми “зарҳал қилиб” ёзилган… (Ич-ичимдан шуни ўйлайман: Ишқилиб бу йигит ҳам менга ўхшаб онасига совға олмай унга совға олган бўлмасинда…)\nБугун ойлик олганман. Онамга рўмол ҳам, кўйлак ҳам, туфли ҳам олишим мумкин. Пулим етарли. Аммо… аммо онамга энди фақат гул совға қилишим мумкин… Чиройли қилиб ўралган атиргулларни олдим-у қабристон томон йўл олдим. Қўлимдаги гулларнинг боши хиёл эгилган. Гўё дилимдаги сўзларни айтмоқда: “ОНАЖОН, МЕНИ КЕЧИРИНГ! ҚИЗИЛ МАТОДАН ТИКИЛГАН ОДДИЙ ЮРАК ЭМАС, КЎКСИМДАГИ ҚАЙНОҚ ЮРАГИМ СИЗНИКИ, ФАҚАТ СИЗГА У… ”


Инбутол® – medu.uz – Дорилар ҳақида маълумотлар ўзбек тилида\nHome Йўриқномалар Инбутол®\nПрепаратнинг савдо номи: Инбутол®\nТаъсир қилувчи модда (ХПН): этамбутол\nФаол модда: 100 мг этамбутол гидрохлориди\nТаърифи: тиниқ, рангсиз ёки сарғиш рангли суюқлик рН 3,5-7.\nАТХ коди: J04AK02.\nИнбутол Mycobacterium tuberculosis ва Mycobacterium bovis га нисбатан, шунингдек микобактерияларнинг айрим атипик (оппортунистик, туберкулёз бўлмаган) турлари, Mycobacterium avis га нисбатан махсус антибактериал туберкулостатик таъсир кўрсатади. Бошқа бактериялар, шунингдек вируслар ва замбуруғларга нисбатан фаоллик намоён қилмайди. Бактериостатик таъсир кўрсатади. Бошқа туберкулёзга қарши препаратларга (стрептомицин, изониазид, ПАСК, этионамид, канамицин ва бошқаларга) чидамли бўлган туберкулёз микобактерияларининг ўсиши ва кўпайишини сусайтиради.\nMycobacterium tuberculosis ва Mycobacterium bovis нинг этамбутолга нисбатан бирламчи резистентлик кам кузатилади, иккиламчи резистентлик аста-секин ривожланади (препарат билан монотерапия ҳолатлари бундан мустасно), шунинг учун препаратни бошқа туберкулёзга қарши воситалар билан мажмуада қўллаш керак. Этамбутолнинг бактериостатик таъсир механизми ДНК ва РНК ферментларини блоклаши билан боғлиқ, бунинг оқибатида оқсиллар синтези, туберкулёз микобактерияларини ўсиши ва кўпайиши тормозланади. Турли микобактерияларнинг этамбутолга сезгирлиги 0,25 дан 100 мкг/мл гача ўзгариб туради. Этамбутолнинг муҳим афзаллиги унинг микобактерияларнинг атипик ва парранда штаммларига нисбатан бактериостатик фаоллигидир. Инбутол микобактерияларнинг фаол ўсаётган хужайраларига киради, РНК синтезини ингибирлаб, ҳужайра метаболизмини бузади, кўпайишини тўхтатади ва натижада ҳужайра нобуд бўлади. Фақат фаол бўлинаётган хужайраларга нисбатан фаоллик намоён қилади.\n10% ли 10 мл эритма (1000 мг) вена ичига юборилганидан сўнг препаратнинг таъсири дарҳол бошланади. Препаратнинг қондаги максимал концентрациясига, юборилганидан сўнг дарҳол эришилади ва 2-4 соат давомида сақланиб қолади. Қон плазмаси оқсиллари билан боғланиши 20-30% ни ташкил этади. Тўқималар ва аъзоларга, шунингдек асцит ва плевра суюқлигидан ташқари, бошқа биологик суюқликларга яхши киради. Туберкулёзли менингитда орқа мия суюқлигида аниқланади. Энг катта концентрациялари буйрак, ўпка, сўлак ва сийдикда ҳосил бўлади. Кўкрак сутига ўтади. Шикастланмаган гематоэнцефалик тўсиқ орқали ўтмайди. Жигарда фаол бўлмаган метаболитларни ҳосил бўлиши билан қисман (15%) метаболизмга учрайди. Метаболизмининг асосий йўли спиртни альдегидли оралиқ метаболитгача бўлган бошланғич оксидланиши бўлиб, ундан кейин дикарбон кислотасига айланиши юз беради. Организмдан ярим чиқарилиш даври тахминан 6 соатни, буйрак фаолияти бузилганида эса – 8 соатни ташкил этади. Сийдик билан – 80-90% (50% ўзгармаган ҳолда, 15% – нофаол метаболитлар кўринишида) ва ахлат билан – 10-20% (ўзгармаган ҳолда) чиқарилади. Гемодиализ ва перитонеал диализда чиқарилади.\nФаол туберкулёзнинг барча шакллари ва локализацияларини, айниқса биринчи аниқланган ўткир жараёнларида даволаш.\nТуберкулёзни даволашда этамбутол қўлланганида катталар учун оптимал дозаси ҳар куни қабул қилинганда суткада тана вазнига 15-25 мг ни ташкил этади, ёки препарат кунора қўлланганида эса, суткада тана вазнига 25-35 мг ни ташкил этади. Бактерияларни катта миқдорда ажралиши билан кечувчи тарқалган жараёнларда ва туберкулёзли менингоэнцефалитни даволашда препаратнинг дозаси суткада тана вазнига 25-30 мг гача оширилиши мумкин. Катталар учун максимал суткалик доза тана вазнига қараб, 1-1,6 г ни ташкил этади. Болаларга препарат 5 ёшдан бошлаб суткада тана вазнига 15-20 мг дозада буюрилади, интермиттерловчи усулда қўлланганида – суткада тана вазнига 25 мг гача буюрилади. Болалар учун максимал суткалик доза тана вазнига қараб, 1-1,2 г ни ташкил этади.\nТуберкулёзни даволашда этамбутолни вена ичига юбориладиган шакллари (Инбутол®) қўлланганида катталар учун оптимал дозаси ҳар куни қўлланганида суткада 10% ли эритманинг 10 мл ни ташкил этади, интермиттерловчи усулда (кунора) қўлланганида суткада 10% ли эритманинг 20 мл ни ташкил этади.\nУмумий курслик доза касалликнинг оғирлигига боғлиқ бўлиб, шифокор томонидан белгиланади. Даволаш курси даволашнинг самарадорлиги ва препаратнинг ўзлаштирилишига боғлиқ бўлади ва ўртача 2-4 ойни ташкил этади.\nБуйрак фаолиятини бузилиши бўлган пациентларга креатинин даражаси 1,3% дан юқори бўлганида, уни чиқарилиш тезлигини назорат қилиш мақсадида сийдик таҳлилини назорат қилиш керак. Креатинин клиренсининг минутига 50 мл дан юқори кўрсаткичларда Инбутол® нинг 20 мг/кг дозасини ўзгартирмаса ҳам бўлади. Чиқарилиш тезлиги минутига 50 мл дан кам бўлганида дозани 12 мг/кг гача камайтириш керак. Чиқарилиш тезлиги минутига 20 мл дан кам бўлганида, қон зардобида Инбутол® нинг миқдорини аниқлаш лозим, у тахминан 5 мкг/мл ни ташкил қилиши керак.\nБуйрак етишмовчилиги бўлган ва гемодиализдаги беморларга муқобил усули даволаш сифатида Инбутол® тана вазнига 40 мг дан ҳафтада 2 марта буюрилади. Диализ буюрилган пациентларга препаратни уни бошланишидан 6 соат олдин юбориш керак.\nПрепаратнинг керакли миқдорини 0,9% ли натрий хлориди эритмаси ёки 5% ли глюкоза эритмасида олдиндан эритиб, вена ичига томчилаб юбориш керак. Эритмани тавсия этилган юбориш давомийлиги – эритманинг ҳажмига қараб, 60-90 минутни ташкил этади.\nМарказий нерв тизими томонидан: бош айланиши, бош оғриғи, ҳолсизлик, депрессия, онгни чалкашиши, ориентацияни бузилиши, галлюцинациялар, тиришишлар, дезориентация, периферик невритлар – қўл-оёқларда парестезиялар, увишиш ҳисси, фалажлар.\nКўриш аъзолари томонидан: кўрув нервини ретробульбар яллиғланиши, кўриш невропатияси, кўриш ўткирлигини бир томонлама ёки икки томонлама пасайиши, рангларни фарқлаш қобилиятини бузилиши (асосан, яшил ва қизил рангларни), марказий ёки периферик скотомани ривожланиши, кўриш майдонини чекланиши. Бундай бузилишларни ривожланиши даволаш курсини давомийлиги ва кўриш аъзоларининг аввалги ёки мавжуд касалликларига боғлиқ.\nНафас тизими томонидан: йўтални кучайиши, балғамни ажралиб чиқишини қийинлашиши ва унинг қовушқоқлигини ошиши.\nОвқат ҳазм қилиш тизими томонидан: иштаҳани йўқолиши, оғизда металл таъми, кўнгил айниши, қусиш, диарея, қорин соҳасида оғриқ, анорексия.\nАллергик реакциялар: анафилаксия, тери тошмалари (шу жумладан, дерматит), қичишиш, Стивенс-Джонсон синдроми.\nЛаборатор кўрсаткичлар: қон зардобида сийдик кислотаси, жигар трансаминазалари даражасини ошиши, тромбоцитопения, лейкопения, эозонофилия, нейтропения.\nБошқалар: бўғимларда оғриқ, тана хароратини ошиши, подаграни зўрайиши, сийдик кислотаси диатези, интерстициал нефрит, миокардит, перикардит.\nПрепаратни шахсий ўзлаштираолмаслик, анамнезида кўриш нервини шикастланишлари, кўзнинг яллиғланиш касалликлари, подагра, катаракта, диабетик ретинопатия, буйрак етишмовчилигининг терминал босқичи.\nПрепаратни бошқа туберкулёзга қарши препаратлар билан мажмуада, шунингдек кенг таъсир доирасига эга антибактериал воситалар, фторхинолонлар, сульфаниламидлар ва бошқалар билан бир вақтда буюрилади.\nЭтионамид, спермин, спермидин ва магний билан фармакологик антагонизм намоён қилади. Этамбутол қонда фентоламин билан реакцияга киришиши ва артериал босимни ошишига олиб келиши мумкин. Аминогликозидлар, аспарагиназа, ципрофлоксацин, метотрексатнинг нефротоксиклигини кучайтиради.\nЭтамбутол дигитоксиннинг терапевтик самарасини пасайтиради. Этамбутол карбамазепин, имипенем, литий тузлари, хининнинг нейротоксиклигини кучайтиради. Этил спирти этамбутолнинг кўриш аъзоларига салбий таъсирини кучайтиради, шунинг учун даволаш вақтида алкоголь истеъмол қилишдан сақланиш керак.\nНомутаносиблиги. Эритмани бир сиғимда бошқа дори воситалари билан аралаштириш мумкин эмас\nБуйрак фаолиятини бузилиши бўлган беморларга эҳтиёткорлик билан буюрилади. Дискрет гемодиализдаги беморларга дозани ошириш йўли билан тўғрилаш ёки интермиттерловчи юбориш усулига ўтиш керак. Этамбутол билан даволаш қонда уратларнинг концентрациясини ошириши мумкин, бу сийдик кислотасини буйрак орқали чиқарилишини сусайиши билан боғлиқ. Ножўя таъсирлари пайдо бўлганида дозани, уни камайтиришга қаратилган тўғриланиши, бундай йўл тутишни имкони бўлмаса – препаратни интермиттерловчи қабул қилиш йўлига (кунора ёки ҳафтада 2 марта) ўтиш керак. Кўрсатилган симптомларни камайтириш учун В гуруҳи витаминлари, балғам кўчирувчи воситалар буюрилади.\nДаволашни бошлашдан олдин ва даволаш вақтида кўриш ўткирлиги, рефракцияси, кўриш майдони, кўз ички босимини мунтазам назорат қилиш, шунингдек кўз тубини текшириш керак. Буйрак фаолияти бузилганида офтальмологик назоратни ҳар куни ўтказиш керак. Кўришни бузилиши пайдо бўлганида, кўрув нерви атрофиясини олдини олиш учун этамбутолни қўллашни дарҳол тўхтатиш керак. Кўриш бузилганида гидроксикобаламин ёки цианокобаламин ишлатилади. Кўриш бир неча ҳафта ёки ой давомида тикланади. Айрим ҳолларда кўрликка олиб келувчи қайтмас ўзгаришлар кузатилади. Этамбутолни қўллаш периферик қон кўрсаткичлари, жигар ва буйракнинг функционал ҳолатини доимий мониторингини ўтказишни талаб қилади.\nЭтамбутол ҳомиланинг тўқималарига йўлдош орқали ўтади, у ерда унинг миқдори онанинг зардобидаги концентрациясини 74,5% га етиши мумкин. Этамбутол она сутига экскрецияланади, у ердаги концентрацияси плазмадаги концентрациясига етади. Ҳомиладорлик даврида этамбутолни қўллаш ва ҳомилани ривожланиш нуқсонлари ўртасида боғлиқлик аниқланмаган. Агар шифокорнинг фикри бўйича ҳомила учун хавф она учун препаратни қўллашдан кутилган фойдадан устун бўлмаса, ҳомиладорлик даврида препаратни буюриш мумкин. Препарат билан даволаш вақтида эмизишни тўхтатиш керак.\nКўриш ҳолатини текшириш натижалари ишончсиз бўлганлиги туфайли, препаратни 5 ёшгача бўлган болаларга буюрилмайди. Препарат 10 ёшгача бўлган болаларга чекловлар билан буюрилади.\nАвтомобилни бошқариш ёки бошқа механизмлар билан ишлашда реакция тезлигига таъсир қилиш хусусияти.\nСимптомлари: бош айланиши, кўнгил айниши, қусиш, ич кетиши, периферик неврозлар, кўришни ёмонлашуви, неврологик бузилишларни ривожланиши, кўрув нервини шикастланиши (кўрлик ривожланиши мумкин), иштаҳани йўқолиши, иситма, бош оғриғи, онгни чалкашиши, галлюцинациялар, полиневрит, нафасни сусайиши, асистолия.\nДаволаш: препаратни бекор қилиш керак, вена ичига томчилаб Рингер эритмаси, сорбилакт, реосорбилакт юборилади, жадаллаштирилган диурез ўтказилади. В гуруҳи витаминлари буюрилади.\n10 мл, 20 мл дан флаконларда ёки шприцларда.\n15оС дан 25оС гача ҳароратда сақлансин.


ТУЮЛАЁТГАН ТЎРТТА “Т” ТААЖЖУБИ ТЎҒРИСИДА – Telegraph\nТУЮЛАЁТГАН ТЎРТТА “Т” ТААЖЖУБИ ТЎҒРИСИДА\nУшбуни ёзишга қарор қилганимга қадар аксариятингиз сингари мен ҳам “ортиқча ҳиссиётга берилмаслик, вазиятни билмай туриб талқин қилмаслик” кайфиятида эдим. Ҳудди сиз каби хабарлар оқимида сузгичсиз, жабрасиз эдим.\nҲа, мулоҳаза юритувларим охирги кунларда Саид-Абдулазиз Юсупов шахси билан боғлик кечаётган жараёнлар ҳақида. Ва, ҳибсга оид тафсилотга тўхталиб ўтирмайман, ҳамма билиб бўлган.\nИнсоннинг ҳаракати тақдирга кўчади ёхуд айни ҳаракат – бу тақдирдир, хуллас, Юсупов ахборот қабул қилувчилар эътиборини “ФФФ” орқали қозонган. Омма фикри шу нуқтада қизғин тоб ҳосил қилган. Буёғи эса “Оқ ва қора”. Демак тушунарли.\nСезганим, матн маромини “ФФФ теореяси”га муқояса қилиш маъқулдек. Яъни, С.А.Юсупов эҳтиёт чораси тарзида қамоққа олингани ортидан урчиётган маълумотлар кишини ажиб бир таажжубга туширяптики, бу таажжубга тўртта туртки сабаб бўлмоқда – “ТТТТ”. Келинг, тубанда шулар ҳақида хаёлан тортишиб, тирашиб кўрсак.\n“Т-1” – “тета-тет”.\nКўпчилик кўрди; муаллиф эҳтиётини олдиндан қилиб қўйган экан. Томошадан хулоса икки хил. Бири чиндан айбдор, ўзини оқлаш илинжида ҳаракат, индалло, негатив тасаввур. Иккинчиси, ростан ҳам у катта ўйин иштирокчиси ҳамда ўйиндан чиқиш йўлларини излаётган домангир ёки “ўйиндан ўт чиқаргани учун жазоланаётган беадаб”.\nБу ўринда истайсизми, йўқми Юсуповнинг амбициялари бўртиб чиқяпти. У шахсий мотивлардан кўра Президент ислоҳотларининг жарчисидек, шу йўлда курашчидек тутяпти, ўзини. Сабаблар келтиряпти. Ожиз томони (фарзанди икки соат йўқолиб қолгани)ни яширмаяпти. Шундан келиб чиқсак, муҳокама қилинишга арзийдиган сабаблар бор.\nТаажжуб шуки, агар расмий хабарга ишонилса, у ЖКнинг 168-моддаси бўйича судланган ва қўйиб юборилган. Ва, мана шу ўйиқ эслатма бўйиндаги титан туморга битиб қўйилган, бошқача тушунсак, кейинги ҳаракатларини ўйлаб қилиши учун. Гарчи сих ва кабоб айри-айри бўлса-да, муҳими “куймайди”. Шу жойи сизни таажжубга солмаяптими?..\n“Т-2” – “тескари талқин”\nЎқидик, Юсуповнинг ичкарига олинишига ҳеч қандай сиёсий тус бермаслик керак экан. Унинг қамоққа олинишида на давлатнинг, на ҳукуматнинг сиёсий айблови бор. Шунчаки, уч киши унга пора бериб, фирибгарлик қурбони бўлибди, учраб турадиган иш. Тушунишимча, уларнинг мурожаати асосида жинойи иш қўзғатилган. Шунданми, расмий манбалар “вазиятни нотўғри талқин қилмаслик”ка чақирмоқда.\nХўш, ўша бир гуруҳ жабрланувчилар ким? Уларнинг исм-фамилияси “ҳимоя қилиш зарурати туфайли” ошкор этилмас экан. Демак улар “ҳимоя қилиниш” важи туфайли асраляпти. Таажжуб шуки, амалдаги қонунчилик бўйича улар пора бергани учун ҳам айбдор саналиши керакмасми? Уларнинг исм-фамилияси ҳам ҳеч қурса Юсупов каби С.Ю. тарзида эълон қилиниши керакмасми? Ахир бош прокурор айтди-ку: биз олишни эмас, беришни тўхтатишимиз керак, деб. Парадокс шуки, ҳудди шу маълумот эълон қилинган санада Жиноят ишлари бўйича Тошкент шаҳар суди бир одамни бошқа қилғиликларига қўшиб “пора бергани учун” 10 йил-у 6 ой қамоқ жазосига ҳукм қилди. Майли, булар келгусидаги жараён, кўпам чуқурлашмаймиз.\nИшончли манбанинг daryo.uz га айтишича, Юсуповнинг кабинетини тинтув қилиш чоғида “Байкал” газли тўппончаси топилиб, процессуал тартибда мусодара қилинибди. Қизиқ, жудаям қизиқ.\nТаажжуб шундаки, 2012 йилда жаҳон қурол бозорига MP-654K сотув маркаси билан чиқарилган ва ўқдондаги соққаси (4,5 мм.) дастлабки 5 метрда ўртача 121 м/с тезликда учадиган бу совуқ матаҳ Ўзбекистонда очиқ сотувда борми? Уни-ку қўятуринг, бу қуролни наганмисол ёнда олиб юриш учун мардумда ўзига бўлган ишончнинг ўзи камлик қиладиёв. Унинг ёнига ўта кучли бир “ишонч” керак бўлмайдими, бизнинг шароитда?..\n“Т-3” – “туртилганни тепиш”\nОдатда мавзуга оид ҳар хил узуқ-юлуқ фикрларни расмий мақоми билан узил-кесил ҳал этадиган uza.uz сайтида “Матбуот “жон бермоқда” фонд эса “уйқуда” сарлавҳали мақола эълон қилинди.\nТаажжуб шундаки, бу мақола анча бурун ёзилган ва то Юсупов билан боғлиқ бугунги ишлар бошланмагунча архивда димиқиб ётиб эди. Таажжуб шундаки, нега ўша пайтда нашр қилинмади? Ё, Юсупов шу қадар куч эдимики, “алам” у тиззалаб қолганда, у бошқараётган фонд мисолида олиняпти.\n“Т-4” – “ташқарилаган тутум”\nСир халта сўкига сирач суришдан фойда йўқ: Юсупов “ташқаридаги мухолифлар” билан суҳбатлар қилибди. Шу орқали либерал қарашларини ёйинламоқ истабди. Ҳатто у бу каби қарашларини анча йиллардан бери “ташқаридаги интернет ОАВлар” билан ўртоқлашиб тураркан. У мухолифат билан конструктив муносабат тарафдори экан. Баъзи бир одамларнинг айтишича, бу каби чиқишларни шахсан Президентнинг ўзи кўрганмуш. Бу аниқ далил характерида бўлмагани учун бир нима дейиш қийин.\nТаажжуб шуки, у бунча ишни ўзича қилганмикан? Фақат ўзигагина ишониб, а? Ишонмайман дейсанми, Карл? Мен ҳам. Балким чекига тушгандир, билмадим, билмадим...


Ўзбекистон ташқи ишлар вазирининг Исроил элчиси билан учрашуви\nЎзбекистон ташқи ишлар вазири Исроил элчисини қабул қилди\n26 Avgust 19:09 Сиёсат\nБугун Исроилнинг Ўзбекистондаги элчиси билан учрашув чоғида мамлакатимиз дипломатик идораси раҳбари исроиллик дипломатнинг давлатлар ўртасидаги муносабатларни ривожлантиришга қўшган ҳиссасини таъкидлади.\nБошқарма матбуот хизмати хабарига кўра, 2020 йил 26 август куни Ўзбекистон Республикаси Ташқи ишлар вазири Абдулазиз Комилов мамлакатимиздаги дипломатик фаолиятини якунлаётган Исроил давлатининг фавқулодда ва мухтор элчиси Эдуард Шапирани қабул қилди.\nСуҳбат чоғида турли соҳалар ва форматлардаги Ўзбекистон-Исроил ҳамкорлигининг ҳолати ва келгусидаги ривожланиш истиқболлари юзасидан фикр алмашилди.\nЎзбекистондаги дипломатик ваколатхонанинг тугаши муносабати билан вазир элчининг самарали фаолияти ва унинг икки мамлакат ўртасидаги муносабатларни ривожлантиришга қўшган ҳиссасини қайд этди.\nЭлчи Исроилнинг Тошкентдаги дипломатик ваколатхонаси раҳбари сифатидаги фаолиятини қўллаб-қувватлаганлиги учун миннатдорчилик билдирди.\nВазирлар Маҳкамасида кадрлар ўзгариши


Тушда ананас кўрса туш табири ананас тўлиқ малумот\nА - ҳарфидан бошланувчи барча туш табирлари\nАнанас тушда кўрса: Бу туш табири қандай талқинга эга? Тушингизда ананас мевасини кўришингиз – бу яқин орада иш фаолиятингизда юз берувчи тасодифий омадни, ҳамда унинг ортидан келувчи тантаналарни англатади. Агарда сиз тушингизда ананас мевасини сотиб олганингизни кўрсангиз — тадбиркорлик фаолиятингиздан мўмай даромадга эришишингизни билдиради.\nТушда ананас мевасини истемол қилиш — яхши аломат ҳисобланади. Аммо у аччиқ ёки нордон тамли бўлса бунинг акси ҳисобланади, чунки биринчи ҳолатда бу туш яқин орада тадбиркорлик фаолиятингизда омадсизликларни билдиради, иккинчи ҳолатда эса ўйлаб қўйган ишларингиз ушалмаслигини ва сизда молиявий муаммолар ҳамда кўплаб қийинчилик пайдо бўлишини англатади.\nТушда ананас мевасидан тайёрланган мураббони истемол қилаётганликни кўриш – яқин кунларда барча ишларингиз ўз жойига тушиб кетиши, муаммоларингиз ҳал бўлишини билдиради.\nТушингизда ананас пўчоғи билан қўлингиз ёки тилингизни жароҳатлаб олганлигингизни кўришингиз – йўқотишлар, омадсизликларни билдиради ва бундан сиз анча вақт қайғу чекишингизни англатади. Бу кўнгилсизликлар айниқса сиз ишонган яқин инсонларингизнинг хиёнати ҳамда ёлғони билан боғлиқ бўлиши мумкин.\nАнанас тушда кўрса: Фрейд табири\nТушда ананас мевасини истемол қилиш — интим мунособатлардан роҳатни билдиради. Одатда бу туш интим ҳаётдан роҳат олишга интилишингизни, аммо шу билан биргаликда сиз жуфтингизга кам этибор қаратишингизни билдиради.\nСиз учун жуфтингизга роҳат бағишлаш қийинчилик туғдиради, шу сабабдан ҳам сизнинг интим алоқаларингиз мунтазам равишда бўлади аммо тез фурсатда якунланади. Ўз жуфтингизга кўпроқ этибор қаратинг: Севган инсон нафақат, ўзи роҳат олишни истайди, балки севимли инсонига ҳам роҳат улашишга ҳаракат қилади.\nТушингизда ананас мевасини узаётганлигингизни кўришингиз – сизнинг узоқ вақт муқаддима (бошланиш)га мойил эмаслигингизни, балки бирдан жараёнга ўтишни афзал билишингизни билдиради. Сиз интим муносабатларингизни узоқроқ давом этишга ҳаракат қилмайсиз, шунинг сабабдан ҳам у тез содир бўлади аммо шу билан бирга бу алоқалардан кераклича роҳатга эриша олмайсиз.\nТуш табири ананас: Юрий Лонго табири\nТушингизда муҳим тадбирда ёки зиёфатда ананас меваси билан меҳмон қилаётганингизни кўришингиз – ўз соғлиғингизга катта этибор қаратишингиз лозимлиги, ҳамда яхши ҳордиқ олишингиз кераклигини билдиради.\nБозордан ананас мевасини сотиб олганлигингизни кўришингиз – ҳаётда сиз хушмуомала, очиқкўнгил инсон эмас эканлигингиз ҳамда камчиликдан мамнун бўлмас эканлигингиз борига шукур қила олмаслигингизни билдиради. Малум ўлчовга биноан бу унчалик ҳам ёмон сифат саналмайди, аммо базида бу сифатлар бундан-да ёмонроқ иллатга қадар ўсиб бориши мумкинлигидан огоҳлантиради.\nСупермаркетдан ананас мевасини ҳарид қилганлигингизни кўришингиз: Бу келажакда ҳаётингизда ўзгаришлар содир бўлишини билдиради. Бу ўзгаришлар профессионал фаолиятингиз билан боғлиқ бўлиб, буларнинг базилари муносиб равишда этиборга эришади.\nХотин тушда курса туш табири хотин тўлиқ малумот\nАйиқ тушда курса туш табири айиқ тўлиқ малумот\nМушук тушда курса туш табири мушук тўлиқ малумот\n1 рақами остида туғилган инсонлар\nКийим тушда курса туш табири кийим тўлиқ малумот


ЗEҲН – Baxtiyor oila\nДунёда ҳар бир инсон ҳеч бир ғаразсиз ўзидан-да яхши бўлишини истайдиган ягона борлиқ – бу унинг фарзандидир. Дарҳақиқат, ҳар бир ота-она фарзандининг ақлли, зеҳнли бўлишини истайди. Фарзандининг яхши таълим олиши ва бекаму кўст улғайиши учун ота-она қўлидан келганича ҳаракат қилади. Биз тестлар воситасида боланинг “ўрганиш қобилияти”ни ўлчаймиз. ИҚ – боланинг бирор мавзуни ўргана олиш, бирор ишни бажара олиш ва бирор муаммони ҳал эта олиш қобилияти демакдир.\nКелажагини кафолатлашни истаган ота-оналар унг-бунга сарфлайдиган ҳаракат ва вақтларини эртанинг буюк инсонлари бўлган фарзандларини улғайтириш учун ажратишлари лозим. Бошқа йўналишлар учун сарфланган меҳнатлар бекор кетиши мумкин, аммо фарзанд камоли йўлидаги меҳнатлар битмас-туганмас хазинага айланади.\nЗеҳннинг 35 фоизи ирсий йўл орқали ўтади, 20 фоизи она ҳомиладорлигида, 45 фоизи эса бола туғилганидан сўнг у улғаядиган муҳитга қараб шаклланади. Бола зеҳнининг қай даражада шаклланиши эса ота-онанинг фарзанди учун яратган шароит ва имкониятларига бевосита боғлиқ. Онанинг ҳомиладорлик давридаги ҳолати боланинг жисмоний ва ҳиссий жиҳатдан ривожланишига бевосита таъсир кўрсатади. Жумладан, она қорнидаги бола волидаси тинглаган мусиқадан ҳам таъсирланади.\nҚандай инсонни таълим-тарбия кўрган инсон деб ҳисоблайсиз?\nҲар қандай шароитда мақсадлари йўлида интиладиган, ўзига керакли бўлган шароитни ярата оладиган, ҳар бир лаҳзани жасорат билан қабул қилиб, ундан оқилона фойдаланадиган, иш ва уй ҳаётида, ўзаро алоқаларда ўз хурматига эга, бадфеъл инсонларга ва салбий ҳолатларга тўғри ёндашадиган, шунингдек, истак ва хоҳишларини назорат қила оладиган, омадсизликка бўйсунмайдиган ва муваффақиятлари билан мақтанмайдиган инсонларни таълим-тарбия кўрган деб биламан.\nЗеҳнни ўстириш учуннима қилиш лозим? Зеҳнни ўстириш кўп жиҳатдан ота-онага, уларнинг фарзанди камолоти йўлида яратган шарт-шароити, меҳр-муҳаббати, фарзандларига ажратадиган вақтига тўғридан-тўғри боғлиқдир.\nБолалар устида тажриба олиб борган олимлар унинг ҳиссий ривожланиши ҳамда шахс сифатида шаклланишида ота-она хатти-ҳаракатлари таъсирининг ниҳоят даражада юқори эканини таъкидлашмоқда.\nОлимлар ҳайвонлар устида турли хил тажрибалар ўтказиб кўришмоқда. Масалан, Калифорния университетида икки психолог олим, бир анатомия ва бир биокимё мутахассисидан иборат гуруҳ томонидан шундай тажриба амалга оширилди. Эндигина туғилган ўн иккита эгизак сичқон икки гуруҳга ажратилди. Ҳар икки гуруҳ генетик жиҳатдан бир хил. Бироқ тажриба сўнгида уларнинг хатти-ҳаракатларида фарқ кўзга ташланди.\nЯъни, биринчи гуруҳдаги сичқонларга қафасдан чиқиб, атроф билан танишишга имкон берилмади. Уларга қарайдиганлар ҳам фақатгина овқат маҳали сичқонлар билан машғул бўлишди. Иккинчи гуруҳ эса ёруғ, сершовқин лабороториядаги қафасга жойлаштирилди. Қафас ичига нарвончалар, турли ҳил сичқон ўйинчоқлари қўйилди. Ҳар куни ярим соатдан сичқонларнинг қафасдан чиқиб истаганларича айланишлари учун имконият яратилди. Сичқонлар ҳар бир ўрганган ҳаракатидан сўнг биттадан қанд билан мукофотланди. Бу тажриба саксон кун давом этди.\nОгоҳлантирувчи ва ўргатувчи муғитда улғайган сичқонлар билан биринчи гуруҳдаги сичқонлар бир жойга қўйилганда иккинчи гуруҳдаги сичқонларнинг наригиларига нисбатан зеҳнли ва муаммони ҳал этишда қобилиятли экани маълум бўлди. Сўнг бу сичқонларнинг миялари текшириб кўрилди. Иккинчи гуруҳдаги сичқонларнинг мияси биринчи гуруҳдаги сичқонларникига нисбатан каттароқ эди, қолаверса, мия излари кўпайгани, оғирлашгани ва мия ҳужайралари кўпайгани маълум бўлди. Биринчи гуруҳдаги сичқонларда бўлмаган икки муҳим энзема иккинчи гуруҳдаги сичқонларда ҳосил бўлган эди.\nБола умуман ўйнамасдан фақат дарс қиладиган бўлса, аҳмоқ бўлади.\nЎтказилган тадқиқотлар босимдан ҳоли шароитда боқилганда оқ сичқонларнинг бир қанча муаммоларни ҳал эта олиш қобилиятлари шаклланишини ҳамда мияларидаги кимёвий ҳусусиятлар билан анатомияларида ўзгариш бўлишини кўрсатди.\nОта-она ҳам фарзандига босим ўтказмасдан, унинг қийналмасдан улғайиши учун муайян шарт-шароитларни яраца, бирор янгилик, ихтиро қилиши учун уни қўллаб-қувватласа, дилбандининг янада зеҳнли бўлишига эришиши мумкин.\nҲурматли оталар! Уруш-жанжаллар, стресс ҳолати, шовқин-сурон, доимий равишда телевизор кўриш болаларга салбий таъсир кўрсатади. Шу боис она ҳомиладорлик даврини стресс ва қўрқувлврдан ҳоли, ишончли ва меҳр-муҳаббат ҳукмрон бўлган шароитда ўтказиши жуда муҳимдир.\nБаъзи ота-оналар фарзанди жуда ақлли эканини, аммо баъзи дарслардан керакли натижага эриша олмаётганини айтади.\nФарзандининг қалби ва руҳини унутган ота-она жоҳил; бундай нотўғри ҳаракат қурбони бўлган бола эса бахтсиз ва омадсиз бўлади.\nТенгдошлари билан яхши чиқишишини, дўстликни қадрлашини, бироқ, умуман дарс қилмаслигини айтадилар. Хўш, биз бундай болани зеҳнли деб айта оламизми? Ёки бу боланинг қайси зеҳни ривожланган?\nГарвард университети профессори Ҳовард Гарднер томонидан ўтказилган тадқиқот натижаларига кўра, биологик асосга эга 8 турдаги зеҳн мавжуд. Кўп зеҳнлилик назарияси деб ҳам аталадиган ушбу тадқиқот ҳар бир боланинг индивидуал ўзгачалигини очиб беришга йўналтирилган.\nУлар ҳақида батафсил тўхталиб ўтамиз.\nОғзаки зеҳн – бу сўзлашув ва ёзувда инсоннинг сўзлардан таъсирли ва оқилона фойдалана олиш қобилиятидир. Шоирлар, журналистлар, ёзувчилар ва сиёсатчилар шу тур зеҳнга эга бўладилар. Оғзаки зеҳни ўткир болаларнинг сўз бойлиги кенг бўлади. Улар эртак, ҳикоя ва латифа айтиб беришга уста бўлишада; ўқишни, сўз ўйинларини ва кроссвордечишни яхши кўришада.\nМантиқий зеҳни – сонлардан тезлик билан фойдалана олиш ва сабаб-натижа ммуносабатини англаш қобилиятидир. Олимлар, математиклар, компютер дастурчилари ва ҳоказоларда бу тур зеҳн яхши ривожланган бўлади. Ушбу зеҳнга эга бўлган инсонлар бирор нарсанинг қандай ишлашига қизиқишади ва буни ўрганиш учун тинмай саволлар сўрашади. Математик уларнинг энг яхши кўрган фани ҳисобланади. Шашка, шахмат сингари ақлни пешловчи ўйинларда уларга бас келиш қийин.\nВизуал-тасаввурий зеҳн – атрофидаги нарсаларни хаёлида жонлантира олиш ва кўра олиш қобилияти демакдир. Рассом, меъмор каби касб эгаларида бу зеҳн устунлик қилади. Шунингдек, бундай инсонлар хаёл суришни яхши кўради. Ясаш-бузиш, лабиринт каби бошқотирмалар бошқаларникига нисбатан анча чиройли бўлади.\nБаданий-кинестетик зеҳн – инсон ўзини ифода этаётган вақтда бадан ҳаракатларидан яхши фойдалана олиш қобилиятидир. Раққосалар, енгил атлетикачилар, актёрлар ва спортчиларда ушбу зеҳн устунлик қилади. Масалан, кинестетик зеҳни ўткир фудболчи бошқа фудболчиларга нисбатан ўйинни яхши ҳис этади, тўпни узатишда ва тўпни дарвозага тепишда тўғри қарор қабул қила олади. Бундай болалар жуда ҳам ҳаракатчан бўлади. Югуришни, сакрашни ва курашишни яхши кўришади.\nМусиқий-ритмик зеҳн – бундай зеҳнга эга инсонлар овозларга нисбатан ўта даражада таъсирчан бўлади. Аксарияти хушовоз бўлади. Мусиқа асбобини чалишни хуш кўришади. Мусиқа дарсларига кучли ҳаяжон билан ёндашишади.\nИжтимоий зеҳн – ўзгаларнинг руҳий ҳолати, ҳиссиётлари, туйғуларини англаш қобилиятидир. Маслаҳат ва насиҳат беришда уларга тенг келадигани йўқ. Ўқитувчи ва сиёсий лидерлар ушбу зеҳнга эга бўлади. Лидерлик ҳусусиятларига эга болалар дўстлари орасида машхур ҳисобланади. Ижтимоий тадбирларда иштирок этишдан завқланишади.\nИчки зеҳн – ўзини бошқариш, ўзини билиш қобилиятидир. Улар мустақил ҳаракатланишади. Ўзлари қизиқадиган нарсалар ҳусусида ортиқча гапиришни ёқтиришмайди. Одатда, ёлғиз ҳаракатланишни ва ёлғиз ўйнашни афзал кўришади. Бошқалар кўз ўнгида улар одамови бўлиб кўринади.\nТабиий зеҳни – ҳашоротлар, ҳайвонлар, зилзила сингари ҳодисаларга нисбатан эътиборли бўлиш қобилиятидир. Тоза ва ям-яшил муҳит улар учун муҳим саналади.\nВизуал-тасаввур зеҳни бўлган болалар расм ва видеофилмларга қараб янада осонроқ ўрганадилар. Баданий зеҳнга эга болалар учун ушлаб кўриш, тажриба ўтказиш йўли билан ўрганиш самара беради. Математик зеҳнли болалар мантиққа асосланган сабаб-натижа алоқасини яхши ўрганса, мусиқий зеҳнга эга болалар мусиқа орқали, тилга қобилияти бўлган болалар эса тинглаш ва ўқишда ўзларини кўрсатадилар. Ижтимоий зеҳн эгаси бўлган болалар эса ижтимоий муносабатларда муваффақиятли бўлишса, ички зеҳнга эга болалар ёлғиз ҳолатда машғулот ўтказишдан завқ туйишади. Зеҳн қайси турга мансублигига қараб ҳар бир боланинг кучли ва заиф томонлари бўлади. Агар ўқув даргоҳида ушбу зеҳн турларидан бири ёки баъзиларига эътибор берилиб, қолганлари эътибордан четда қолса, болалар ўз қобилиятларини ривожлантира олмай қоладилар. Оқибатда уларнинг ўрганишида муаммо пайдо бўлиб, ўрганиш жараёни узоқ муддатга чўзилиши ёки бу машғулот умуман қизиқиш уйғотмаслиги мумкин.\nШахмат доскасида беш ёшидаёқ иккита юришда мот қилишни уддалаган бола мактабга ўқишга қийналса, буни қандай изоҳлаш мумкин?\nҲаракатга асосланган (баданий) зеҳнга эга болалар бир жойда тура олмайдилар. Анъанавий усуллар воситасида дарс берувчи мактабларда болаларнинг ортиқча ҳаракат қилиш имкониятлари жуда паст. Улар ёзув тахтасидагиёзувларни ёки ўқитувчи айтган гапларни жимгина ўтириб ёзишга мажбурлар. Ваҳоланки, бу болалар бирор нарсани ўрганиш учун ҳаракат қилишлари, бирор нарсага тегиниб кўришлари ва уни тажрибадан ўтказишлари керак. Болаларнинг ижтимоий зеҳни ривожланиши учун саволлар бериши, бошқа инсонлар билан муомалага киришишлари мақсадга мувофиқдир.\nҲуллас, биргина зеҳн турини шакллантириш орқали болани битта қолипга солиб қўйиш улар орасидан етишиб чиқиши мумкин бўлган доҳийларни йўққа чиқариш демакдир. Болаларга истеъдодини намоён қилиши, ўзини ривожлантириши ва муваффақият қозониши учун имконият бериш ота-она олдидаги энг маъсулиятли вазифадир.\nEQ – инсоннинг ҳиссий ва ижтимоий муносабатга киришиш қобилияти, ўз туйғуларини таниб олиши, муаммоларни ўзи ҳал эта олиши, суҳбатдошининг ҳис-туйғуларни англай олиши (импатия), бошқаларга ёрдам беришдан завқланиш фазилатларига эга бўлиши, тўғри ва соғлом алоқа-муносабат ўрната олиш демакдир.\nОёқлари тойиб йиқилган кишини кўрганда лоқайд қарайдиган, чумоли уясини бузадиган, мушук думига консерва банка боғлаб шўхлик қиладиган, афтобусда ёши катта йўловчиларга жой бермайдиган болаларнинг Эқси паст ҳисобланади.\nФарзандингизнинг келажагидан умидингиз катта бўлса, унинг IQ си билан бирга EQ сини, йаъни ҳиссий ва ижтимоий алоқа-муносабатга киришиш қобилиятини ҳам ривожлантиринг.\n20 асрнинг 80-йилларидан бошлаб аҳамият қозонган ҳиссий зеҳн, йаъни EQ тушунчаси инсонлар ўртасидаги алоқадан тортиб, иш ва оилавий меносабатларгача ҳаётнинг ҳар жабҳасида муваффақият эшикларини очувчи калит бўлди.\nБир гуруҳ олимларнинг фикрига кўра, EQ IQ га нисбатан муҳимроқдир. Ҳозирги кунда иш дунёсида ном қозонган бир қатор фирма эгалари ушбу фикрни қўллаб-қувватлашмоқда. Энг муҳими,фирмалар ҳодимларини EQ тестларидан ўтказишмоқда, газета эълонларидан ҳам IQ си эмас, EQ баланд талабгорлар ишга қабул қилинмоқда.\nҲиссий зеҳни юқори бўлган киши иш ҳаётида ва шаҳсий ҳаётда муваффақият қозонади. Фарзандлари ва оиласи билан бахтли ҳаёт кечиради. Қаерда нимани гапиришни, муаммоларни ҳал қилишни яхши билишади. Бир сўз билан айтганда, уларнинг алоқа муносабатга киришув қобилияти юқоридир.\nEQ га қандай омиллар акс таъсир кўрсатади?\nОта-онанинг эътиборсизлиги, ноқулай шароит, бола бошидан ўтказган хасталиклар, яхши таълим-тарбия ололмаслик каби омиллар боланинг EQ сига таъсир кўрсатади. Танқид, озор бериш ва зўравонлик ҳукмрон бўлган муҳитда боланинг ҳиссий зеҳни ривожланмайди.\nОилада йўл қўйган хатолари учун камситиладиган, меҳр кўрмаган ёки меҳр етишмаган,зўравонлик ва калтаклаш остида улғайган болаларнинг ҳиссий зеҳни паст бўлади. Бу болаларнинг жамиятга ва ўзларига бўлган ишончи йўқолади. Кишининг юқори зеҳнга эга эканлиги унинг ота-онаси ва жамият учун фойдали киши эканини англатмайди. Чунки инсон бу зеҳнини жамиятнинг зарарига ишлатиб, ундан ўзининг мақсадлари йўлида фойдаланиши ҳам мумкин.\nИлм-фан ва таҳлил ЗEҲН 09.04.2021 Илм-фан ва таҳлил Аёллар ва эркакларнинг ижтимоий рол тафовутлари 22.03.2021


18:35 13.04.2018 (Янгиланган 19:53 13.04.2018)\nТОШКЕНТ, 13 апр — Sputnik, Андрей Григорьев, Андрей Станавов. Москва шаҳридаги Таганская туман суди Роскомнадзорнинг Россияда Telegram ни блоклаш ҳақидаги даъво аризасини қаноатлантирди. Далилларни келтириш учун бир соатга яқин, қарор қабул қилиш учун эса атиги 30 дақиқа вақт кетди. Энг оммабоп мессенжерлардан бири нега блок қилинди ва бу қандай оқибатларга олиб келиши мумкинлиги ҳақида — РИА Новости журналистлари таҳлилий мақоласида фикр юритилади.\n"Биринчи навбатда Дуровга ишонган ва унинг сервери билан ишлашни бошлаган профессионаллар жабр кўради, — деб изоҳ берди РИА Новостига ижтимоий тармоқ ва мессенжерлар профессионал фойдаланувчилари Ассоциацияси раҳбари Владимир Зыков. — Улар ўз каналларини ривожлантириш учун куч, энергия ва катта маблағларни сарфлашган, эндиликда эса узоқ йиллар давомида шакллантирилган контентдан маҳрум бўлишади. Зарар миқдори юз миллионлаб рублларда ўлчаниши мумкин. Бундан ташқари, Россияда Telegram асосида яратилган мессенжерлар ҳам кўп, уларнинг ҳам барчасини блоклаб ташлашга тўғри келади".\nРоссияда Telegram блокланадиган бўлди\nУнинг сўзларига кўра, маълумотни ҳимоя қилиш борасида Telegram бошқа мессенжерлардан кўпам фарқ қилмайди. "Мисол учун, Viber ни олайлик: у ерда ҳам шифрлаш коди — "махфий чат" бор, — давом этади эксперт. — Яъни хабарлар серверни айланиб ўтган ҳолда фойдаланувчининг қурилмасидагина шифрланади ва расшифровка қилинади. Агар сиз "махфий чат"да ўзаро хат ёзишган бўлсангиз, сўнгра бошқа қурилмадан аккаунтга кирсангиз — ёзишмани ўқий олмайсиз".\nЗыковнинг таъкидига кўра, махсус хизматларнинг Telegram га бўлган ўта кучли қизиқишига Павел Дуровнинг ўзи сабабчи. Яъни у шифрлаш калитларини бермаслиги туфайли ушбу ҳолат юзага келди. "Сервис дарҳол тушунарсиз шахслар эътиборини тортди. Уни ҳаттоки наркотиклар, болалар порноси ва бошқа қонунга хилоф контентлар сотиладиган онлайн-майдонга тенглаштиришди, — дейди эксперт. — Дуров фойдаланувчилар ҳимоясини ўзига ниқоб қилиб олган, аммо мени назаримда у Россия билан жанжал орқали ўзини пиар қилмоқда. Ҳозир шундай қилиш урф тусига кирган. Эҳтимол, унга ғарб аудиториясини жалб қилиш учун шов-шувли баҳона керакдир. Россия у учун устувор бозор бўлмаган".\nУмуман олганда, эксперт фикрига кўра, агар хоҳиш бўлса, ҳозирги ҳолатдан ҳам йўл топиб чиқиб кетса бўлади. Бунинг учун Дуров "твиттер-дипломатия" билан шуғулланмасдан, балки ФСБ ва Роскомнадзор билан музокаралар столи атрофига ўтириши керак.\nҲуқуқшунослар бераётган баҳоларга кўра, сервиснинг Россияда ёпилиши тўлалигича қонунга мос.\n"Юридик нуқтаи-назардан бу ерда иккиланадиган масаланинг ўзи йўқ, — деди РИА Новостига миллий RU.домени мувофиқлаштириш маркази раҳбари ўринбосари Сергей Копылов. — Роскомнадзорда бу сервисни кириш чекланиши керак бўлган сайтлар реестрига киритиш учун ариза топширишга барча асос бор эди. Суд калитларни талаб қилиш, маъмурий жарима ундириш, маъмурий ҳуқуқбузарликдан сўнг талабларни бажармаслик сингари даставвал қўйилган қадамларнинг қонунийлигини текширди".\nСуднинг мессенжер фаолиятини зудлик билан тўхтатиш ҳақидаги талабига изоҳ берар экан, Копылов одатда бундай пайтларда барча техник ва юридик масалаларни ҳал этиш учун тўрт кундан кам вақт келмаслигини таъкидлаб ўтди. Унинг сўзларига кўра, Ҳукумат қарорига мувофиқ, суд қарор чиқариб бўлгач, Роскомнадзор хостинг-провайдер ёки операторни огоҳлантириши ва ундан уч кун ичида жавоб олиши лозим. Аммо айрим ҳолларда суд муддатни қисқартиришга ҳақли бўлади.\nТеррорчилар учун каналлар\nTelegram атрофидаги вазият уч йил муқаддам, яъни Россия Давлат Думаси депутати Александр Агеев ФСБ раҳбари Александр Бортниковга мессенжерни таъқиқлаш илтимоси билан мурожаат қилганида ўткир тус олган эди. Унинг сўзларига кўра, Telegram мессенжеридан "ИД" террорчилари фойдаланган бўлишлари мумкин эди. Ўшанда Дуров 2015 йил ноябридан бошлаб мессенжер "Ислом давлати"нинг 660дан зиёд жамоатчилик каналларини блоклаганлиги ҳақида хабар берган эди.\nTelegram асосчиси Павел Дуров ФБР босими ҳақида сўзлаб берди\nОрадан бир йил ўтиб, жамоатчилик вакиллари Бош прокуратура ва Роскомнадзордан яна Telegram ни текширишни сўрашади. Улар портловчи моддаларни тайёрлаш бўйича қўлланмалар ва диверсияни амалга ошириш бўйича кўрсатмалар келтирилган телеграм-каналларни топганини таъкидлашган эди.\nРоскомнадзор фақат 2018 йил апрел ойининг бошига келиб, яъни мессенжер шифрлаш калитларини ФСБга тақдим этишдан бош тортганида судга мурожаат этади. Компания юристлари сўзларига кўра, ушбу жараённи бажаришнинг техник томондан имкони йўқ. Телеграм асосчиси Павел Дуровнинг ўзи эса бошқа позицияни билдириб келмоқда, унга кўра, мессенжер энг аввало сўз эркинлиги ва шахсий ҳаёт дахлсизлиги позициясини ҳимоя қилади.\nЭкспертларнинг барчаси Россия аҳолисининг аксарияти Telegram ни янгиликлар портали эмас, балки мобил коммуникация воситаси сифатида фойдаланишади, деган фикрни билдирдилар. Шу боис, уни блоклаш фақатгина молиявий оқибатларни келтириб чиқаради — яъни фойдаланувчилар сонининг кескин қисқаришига олиб келади. Энг биринчи бўлиб, блокни айланиб ўтишга эринадиган фойдаланувчилар мессенжерни тарк этади. Бунинг устига мессенжерлар сероб, бошқа исталганига ўтиб кетиш мумкин. Боз устига фойдаланувчилар сони ва трафик бўйича Telegram WhatsApp, Viber ва Skype сингари сервислардан ортда юради.


Андижон вилояти ҳокими нега ёшлар билан қурилиш майдонида учрашди? - Халқ сўзи\n17:22 06 Январь 2020 Жамият\n“Халқ сўзи ONLINE”. Саминжон Ҳусанов/Андижон. Андижон вилояти ҳокими Шуҳрат Абдураҳмоновнинг ёшлар билан учрашуви бўлиб ўтишини эшитган йигитлар “Ёшлар маркази” аталмиш салобатли саройига қора костюм-шимга галстукка таққанча ташриф буюрамиз, деб ўйлаганлари рост. Аммо учрашув Хўжаобод туманидаги адирлик ёнбағрида бўлиши ҳақидаги хабар тарқалди. Эгнига ишчилар кийимини кийган 400 нафар ёшлар шу куни ҳокимни яна бир катта лойиҳа қурилиши майдонидан топдилар.\n— Вилоятимизда олиб борилаётган ишларни ўз кўзингиз билан кўриб, баҳо беринг, керак бўлса унда иштирок этинг, деган мақсадда сизларни шу ерга таклиф қилдим, — дейди вилоят ҳокими. — Ўзбекистон Республикаси Президенти Шавкат Мирзиёевнинг 2019 йил 27 декабрь куни Муҳаммад ал-Хоразмий номидаги мактабда ўтказган ёшлар билан учрашувида “2020 йил ёшларга оид давлат сиёсатида туб бурилиш бўлади”, деган сўзлари, умид қиламанки, Андижон вилояти мисолида ўзгача ифода топади.\nУчрашув давомида вилоят раҳбари ёшларга яратилаётган шароитлар, таълим олишлари, меҳнат қилишлари учун вужудга келаётган имкониятлар, билим ва салоҳиятини намойиш этиш борасида олиб борилаётган ишлар ҳақида сўзлаб берди. Ўз ютуқлари ҳақида ғурурланиб ҳикоя қилган ёшларнинг муваффақияти эса бошқаларга ибрат бўлди:\n— Якунланган йилда Малайзияда ўтказилган каратэ бўйича Осиё чемпионатида ғолиб бўлдим, — дейди Осиё чемпиони Аслбек Мадаминов. —Бу ютуғим Президентимиз томонидан юқори баҳоланиб, грант асосида Тошкент давлат юридик университетига ўқишга қабул қилиндим. Мен қатори яна 76 нафар андижонлик тенгдошларим шундай бахтга сазовор бўлдилар. Давлатимиз томонидан биз ёшларга шу қадар кенг имкониятлар яратиб қўйилган экан, нима учун ундан унумли фойдаланмаслигимиз керак! Насиб бўлса, бундан кейин ҳам юртимиз ислоҳотлар жараёнида фаол иштирок этамиз.


ДИҚҚАТ ! РАДИО ЯНГИЛИКЛАРИМИЗНИ ТИНГЛАЯПСИЗМИ..?\nБиз сиз азиз мухлисларимизни тезкор ва холис янгиликлар билан аудо форматда таништириб бориш мақсадида «РАДИО ЯНГИЛИКЛАР» эшиттиришини ҳар куни тақдим этмоқдамиз. Маҳаллий ва хорижий энг тезкор янгиликлар билан танишиб боринг. Ҳар куни информацион таҳририятимиз хабарларини кузатинг. Дарвоқе, таҳририятимиз ўз фаолиятини кенгайтирмоқда. Тез орада радио янгиликлар билан бирга бир биридан мароқли бўлган ранг баранг эшиттиришларни тинглаб […]\nНотариуслар энди якшанба куни ҳам фаолият кўрсатади\nCамарқанд вилоятида нотариусларнинг якшанба куни ҳам фаолият кўрсатиши йўлга қўйилди. Бу ҳақда вилоят адлия бошқармаси бошлиғи Акрам Халилов маълум қилмоқда. Қайд этилишича, нотариал идораларга 2017 йили 4 минг нафар фуқаро мурожаат қилган бўлса, жорий йилнинг ўтган давригача келиб тушган мурожаатлар сони 5 мингдан ошган. “Кўпчилик учун шанба-якшанба дам олиш куни ҳисобланади. Шу боис одамларга нотариус […]\nTOMORQA YAXSHI DAROMAD MANBAI, QARSHI TUMAN SAROY MFYDA TOMORQALARDAN UNUMLI FOYDALANILMOQDA\n2018 йилнинг 31 август куни Facebook ижтимоий тармоғидаги “Халқ билан мулоқот /Диалог с народом” гуруҳида Тошкент шаҳрида жойлашган 210-сонли умумтаълим мактаби ҳовлисида юк машинаси дарсликларни худди ўтинни ташлаб кетгандай қилиб ташлашгани ҳақида хабар берилган эди. Халқ таълими вазирлигининг Назорат-ҳуқуқий хизмати ходимлари ушбу ҳолатни ўрганиб чиқдилар ва ўз ишига масъулиятсиз муносабатда бўлган 210-сонли умумтаълим мактаб директори Дилфуза Саидмуродова […]


ЎзА - Имтиёзли автокредит. Энди навбат ҳарбий хизматчиларга!\n07.06.2018 18:25 Чоп этиш версияси\n“Ўзбекистон Республикаси Мудофаа вазирлиги ҳарбий хизматчиларини ижтимоий қўллаб-қувватлашга доир қўшимча чора-тадбирлар тўғрисида”ги Ҳукумат қарори қабул қилинди. Бу ҳақида Адлия вазирлигининг “Ҳуқуқий ахборот” канали хабар қилмоқда.\nМудофаа вазирлигининг жанговар қисмлари ва жанговар таъминот бўлинмаларининг офицерларига ҳамда сержантлар ва оддий аскарлар таркибининг контракт бўйича ҳарбий хизматчиларига ҳар бир ҳарбий қисмдан 10 нафаргача кишига мамлактда ишлаб чиқарилган бюджет автотранспорт воситаларини сотиб олиш учун имтиёзли кредитлар берилади.\nмуддати – 3 ойлик имтиёзли давр билан 10 йил;\nдастлабки бадал – сотиб олинадиган автотранспорт воситаси қийматининг 15 фоизи;\nфоиз ставкаси – кредит берилган санада йиллик 7 фоиз.


«Паразитлар» ким? — Sof.uz\nНурбек Алимов 14.03 22:23 7615 Колумнистлар\n«Паразитлар» фильми бошидан охиригача сизни бир дақиқа ҳам бефарқ қолдирмайдиган фильмлардан биридир. Фильмнинг илмоғига илиниб қолишингиз учун атиги бир неча дақиқа вақт талаб қилинади холос, аммо кейин сизни у охиригача бу илмоқдан чиқиб кетишингизга йўл қўймайди. Бир фильм давомида жуда кўп эмоцияларни бошингиздан кечирадиган камёб фильмлардан бири. Бу фильм орқали режиссёр Пон Жун Хо нима демоқчи бўлди? Буларни тўлиқ тушуниш учун бироз ортга қайтишни маъқул деб биламиз.\nМуқим жанрсиз бўлган космополит режиссёр\nЖанубий Кореялик ушбу режиссёр, ўз ижодий фаолияти давомида кўплаб жанрларга қўл уриб кўрган: “Хураётган итлар тишламайди” фильмида комедия, «Қотиллик ҳақида эслаб» ва «Она»фильмларида детектив, «Мезбон» фильмида илмий фантастика, «Қор ичра» ва “Огжа” фильмларида эса антиутопия жанрларидан фойдаланган. Аммо уларнинг барчасида қора юмордан ташқари яна бир умумий жиҳат бор. Бу энг нозик ва тўғридан-тўғри ижтимоий танқид. Пон Жун Хо ўз фильмларида кўпроқ муаммоларни кўрсатиб бериш асносида, томошабин қалбини ўзига хос психологик штурм орқали эгалловчи режиссёрнинг энг яхши намунасидир. Унинг фильмлари, кўнгилочар динамика орқали воқелик ва ижтимоий шокнинг реал тасвирига асосланган. Аммо менимча унинг ҳеч бир фильми шу пайтгача Паразитлар сингари кулгили ва шафқатсиз бўлмаган. Паразитлар фильми сазовор бўлган Канн кинофестивалининг олтин пальма мукофоти ва тарихий Оскарлар шуни кўрсатадики, ушбу фильм билан осиёлик режиссёр ўз киноматографиясидаги энг юқори даражага кўтарилди.\nУлар паразит эдилар\nФильм ёлғонлар орқали бир бой одамнинг уйидаги хизматчилар ўрнини эгаллаган,тўрт кишидан иборат оила ҳақида ҳикоя қилади. Айтайлик, фильм бизнинг бор эътиборимиз ва қизиқишимизни уларни бу ишларни қандай амалга ошираётгани, қандай қилиб бу сохтакорликни ушлаб туришларига йўналтиради. Фильм номи «Паразитлар», бироқ мени назаримда фильм номидаги «паразит» атамасининг жуда кўп маʼнолари бор. Фильм бош қаҳрамонларимиз яшайдиган ертўладаги уйга оҳиста тушиб келадиган кадрдан бошланади, бу ракурс фильмнинг сўнгги кадрида ҳам такрорланади. Унда биз бош қаҳрамонлар яшайдиган ертўладаги уйнинг атмосферасини кўрамиз. Дастлаб уларда иккита муаммо бор эди. Биринчиси, уйда мавжуд бўлган тараканларни йўқ қилиш муаммоси, (шунинг учун ҳам оиланинг отаси, кўчада махсус хизмат ишчилари тараканларга қарши дизинфекция қилишаётганини кўриб, деразани очиқ қолдиришга қарор қилади, шунда дезинфекцияли газ текинга уларнинг уйига кириши мумкин эди) иккинчи муаммо сифатида қўшниларнинг Wi-Fi  тизимини ўғирламоқчи бўлган иккита фарзандни кўрамиз. Бу технологик ёки табиий муаммолар бўлишидан қатъий назар, бизнинг қаҳрамонларимиз тўғридан тўғри ва ҳатто мажозий маънодаги паразитлардир. Аммо фильмни номлаш учун ишлатилган атама янада мураккаб маънога эга.\nИжобий қаҳрамони бўлмаган фильм\nМенга энг қизиқ туюлган тарафларидан бири шундаки, фильм ўзининг асосий қаҳрамонларининг ишларини оқламайди ҳам қораламайди ҳам. Фильмда классик ижобий қаҳрамон йўқ. Улар ўзларининг фирибгарликларини яратишда ва сир бой бермасликда давом этишар экан, биз муваффақиятли ва бой бўлган бошқа ижтимоий паразит табақани учратамиз. Улар олий маълумотли, бой, чиройли ва... камбағалларга қараганда анча аҳмоқдирлар. Уларнинг ҳамма нарсаси етарли ва ҳатто керагидан ортиқча. Шундай экан, имкониятдан фойдаланиб қолишнинг нимаси ёмон? Шу пайтгача қандайдир енгил кулги билан кўрилаётган фильм, бойларнинг уйидан аввал ишдан бўшатилган хизматкор аёл эшик қоққан дақиқадан бошлаб, драматик бурилиш ясайди. Бу аёл ишдан бўшатилган бўлсада, уйнинг ертўласида яширинча яшаб юрган унинг эри, ўша бункерда қолиб кетган эди. Бу факт асосий қаҳрамонлар портретини янада кучлироқ очиб беради. Биз энди аниқ бир воқеани эмас, унинг динамикасини кузатяпмиз. Демак, турли ертўлаларда яшайдиган ва яшаган иккита оила бор, уларнинг ҳар иккиси тепадагиларга нисбатан паразитлардир. Фильмдаги ҳеч нарса бизга ижобий ва салбий қаҳрамонларни кўрсатмаган бўлсада, шу пайтгача бош қаҳрамонларни ижобий, миллионерлар эса салбий бўлиб туюлаётган эди. Чунки томошабин психологияси, онг остида бўлсада ҳамиша қийналган инсонлар тарафида бўлади. Аммо, содда ва бепарво бой одамлар синфида ҳукмронлик қилган аҳмоқликдан ташқари, ушбу мувозанатни бузадиган яна бир нохуш ҳодиса мавжуд. Ҳид... Фильм давомида кўп такрорланадиган ва камбағал қатламга хос бўлган ҳид, уларнинг ҳолатидан келиб чиқадига нҳид. Бу ҳид уларнинг парфюми, кийимлари ёки шампунига боғлиқ эмас, бу ертўладаги ҳаётдан келиб чиқадиган ҳид. Бу метрода юрадиган одамларнинг ҳиди, бу «камбағалларнинг ҳиди». Бу — чиройли, идеал ва бахтли бойлар учун чидаб бўлмайдиган ҳид. Бир қарашда, «паразитларни» ижтимоий сатира сифатида қабул қилиш мумкин, унда камбағал оила бадавлат оиладан фойдаланади. Уларни бойлардан фойдаланишга ундайдиган нарса бу ишсизлик. Бундан ташқари, бойлар оиласини ҳам паразитлар гуруҳи деб ҳисоблаш мумкин: улар энг оддий вазифаларни ҳам бажара олмайдилар ва ҳамма нарсани хизматчиларидан талаб қиладилар.\n«Ёмғир тинган гўзал кун»\nШаррос қуйиб юборган ёмғир бадавлат оила учун шунчаки дам олишдан эрта қайтарган оддий нохушлик бўлган бўлса, камбағаллар уйларига қайтиб келишганида, уларнинг уйи бутунлай сув остида қолган эди. Канализация қувурлари тошиб кетиши ортидан, аллақачон кўчадаги ичкиликбозларнинг ҳожат чиқарадиган бурчагига айланган ертўладаги уй канализациядан отилган ахлатлар билан тўлади. Уйлари зах босиб, қашшоқлик ҳиди янада кучайган қаҳрамонларимиз якшанба куни бойнинг уйига ишга қайтишлари керак. Қўшимча иш ҳақини эвазига жаноб Паркнинг (бой) оиласи, ишчиларни ўғлининг шарафига уюштирилган зиёфатда ишлашга мажбур қилади. «Ёмғир тинган гўзал кун» туфайли бугун жуда қуёшли, деб севинади «содда» бой она, бу билан у тошқиндан азият чеккан одамлардан бехабарлигини кўрсатмоқда.\nФильмнинг қайта қайта кўриш мумкин бўлган ери, сўнги динамик портлаш қисмидир. “Кевин” ертўлада ҳушини йўқотганидан кейин, ертўлада 4 йил яшаган одам ташқарига чиқиб кетади ва “Жессика” га пичоқ уради. Буни кўрган бойнинг боласида янги эпилептик хуруж бошланади. Ҳа, бу одам бола аввал кўриб қаттиқ қўрққан ўша «арвоҳ» эди. Бола ҳамиша ўз расмларида ўша «арвоҳ»ни чизарди.\nАсосий қаҳрамон Ким,жаноб Паркдан қаттиқ ғазабланади, чунки Парк унга қонга беланиб ётган Кимнинг қизини ўрнига, ўзининг ҳушидан кетган ўғлига ёрдам беришга буйруқ беради. Кимнинг сабр косасини эса, жаноб Парк ертўладан чиққан тажовузкорга ҳам бурнини беркитиб жавоб бериши тўлдиради. Ҳаттоки шундай вазиятда ҳам улар «қашшоқлик ҳидига» дош беролмайдилар. Ким жаноб Паркни унга, оиласига ва, албатта, ижтимоий синфига нисбатан доимий норозилиги туфайли пичоқлайди.\nФильмнинг сўнги, кейин нима содир бўлганлигини тушунтиришга ва катта шубҳа туғдиришга бағишланган. Кевиннинг опаси вафот этди, отаси Ким эса қидирувда ва қўлга олинса бўйнига қотиллик қўйилади, она ва ўғил ўз уйларига ва асл ҳолатига қайтадилар. Унинг отаси Ким бойларнинг уйидаги яширин ертўлага яширинган ва ўғли билан Морзе алифбоси орқали боғланади.\nРежиссёр финални сизга ташлаб кетди.\nШу нуқтада режиссёр яна бизнинг ҳиссиётларимиз билан ўйнашади, у бизга чиройли якун намойиш этаётганга ўхшайди. Йигит келажакда шунчалик бойиб кетадики, у отаси яширинган уйни сотиб олади ва омон қолган уч киши қучоқлашиб бирлашади. Бироқ, тез орада бу хаёл парчаланади. Фильм бошланган кадр орқали, биз яна йигитни унинг ертўладаги уйида, худди улар фильм бошида бўлган вазиятда, аммо оиланинг иккита аъзоларисиз топамиз. У бойиб кетиб ўша уйни сотиб олишни орзу қилаётганини кўрамиз холос...\nБу бироз шафқатсиз ва қайғули, аммо томошабинларга фикрлаш учун жой қолдирмоқда. Фильмни кўриб бўлгач бир нуқтага қараб 10 минут ўйланиб қолдим. Ўзим учун унинг ҳақиқий якунини ўйлаб олдим. Режиссёр фильмда дунёни қандай ўзгартириш кераклигини ёки бирор нарса нотўғри бўлса, қандай ҳаракат қилиш кераклигини кўрсатмаган, шунчаки ҳақиқий ҳаётнинг даҳшатли ҳолатини кўрсатган. Менимча, бу фильмнинг гўзаллиги ҳам айнан шунда.\nАлбатта, «Паразитлар» — бу фирибгарлар ҳақидаги ҳикоя. Аммо, қўшимча равишда бу замонавий дунёда ҳозир ҳар қачонгидан кўпроқ бўлган,айниқса Жанубий Корея каби экстремал капитализм мамлакатларидаги синфий бўлинишининг кескин танқидидир. Фильм бизга дунё аҳолисининг катта қисми, бошқа озчилик учун бадбўй ҳидли зараркунанда каби кўриниши мумкинлигини эслатибгина қолмай, балки ҳақиқий паразит ким эканлиги ҳақида ҳам очиқ савол беради. Имтиёзли 1% аҳоли одатда ўз йўлини топади. Бизнинг ҳаётимиз эса улар берган ишга, ойликка боғлиқ. Аммо, аксарият ҳолларда бунинг акси ҳақиқат бўлиб туюлади, ушбу 1% одамларнинг бойлиги қолган 99% одамларнинг ишига боғлиқлигини унутмайлик. Агар жамиятда паразитлар бор бўлса улар кимлар? Бу саволга жавобни ҳамма ўзи учун бергани маъқул.\n6.08 19:10 4299\n6.08 12:32 1642\n6.08 11:59 1382\n1.07 18:26 850\n21.04 14:38 584 Ўзбекистон\n27.03 13:13 895\n26.03 15:45 1161


Шотландияда собиқ биринчи вазир жинсий зўравонликларда айбланиб судланмоқда\nШотландиянинг собиқ биринчи вазири Алекс Салмонд.\nЭдинбург суди Шотландиянинг собиқ биринчи вазири Алекс Салмондни 14та жиноятда айбдор деб топди.\n64 ёшли Салмонд икки марта зўрлашга уринганликда, тўққиз марта жинсий зўравонлик қилганликда, икки марта аҳлоқсиз ҳаракат содир этганликда ва жамоат тартибини бузганликда айбланмоқда.\nСалмонд судда ўзига билдирилган айбловларни тан олмади. Суд уни гаров эвазига озодликда қолдирди.\nАйни пайтда сиёсатчи Россиянинг RT телеканалида бошловчилик қилади. Телеканал бош муҳаррири Маргарита Симоньян Салмонд Россия каналида ишлаётгани учун ҳам унга нисбатан жиноят иши очилди, деб ҳисоблашини билдирди.


ЯНА БИР ШИФОКОР ПОРА БИЛАН ҚЎЛГА ТУШДИ – Prokuratura\nЯНА БИР ШИФОКОР ҚЎЛГА ТУШДИ\nБош прокуратура ҳузуридаги Департамент томонидан ўтказилган тезкор тадбирда, Зангиота туман Тиббиёт бирлашмасининг гинекология бўлими акушер-гинеколог шифокори С.М. шахсий манфаатларини кўзлаб, фуқаро Г.Х.нинг 4 ойлик ҳомиласини тушириб бериш эвазига тамагирлик йўли билан ундан 1 млн. 400 минг сўм пулни олганда ушланган.\nШунингдек, тадбирда фуқаро Г.Х.нинг 16 ҳафталик ҳомиласи борлиги аниқланиб, ҳомиладорлик муддати 12 ҳафтадан ортиқ бўлган шахснинг ҳомиласини сунъий тушириш мумкин эмаслиги ҳақида акушерлик-гинекология бўйича мутахассиснинг хулосаси олинган.\nМазкур ҳолат юзасидан Зангиота туман Тиббиёт бирлашмаси гинекология бўлими акушер-гинеколог шифокори С.М.га нисбатан Ўзбекситон Республикаси Жиноят кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.


Бу йўлда жон фидо қилган улуғ зотлар, зиёлиларнинг шонли ҳаёти, оғир тақдирлари мустақилликкача бўлган суронли даврларнинг азоб-уқубатларидан ҳикоя қилади. Ана шундай хорлигу зорликлар, таҳқирларни бошидан кечирган халқ учун юрт тинчлиги, озодлиги, истиқлол тантанасидан улуғ айём йўқ. Шу боис, энг улуғ, энг азиз айёмга барча бирдек улкан муваффақиятлар, ютуқ ва марралар билан ҳозирлик кўради. Вилоятимиз аҳли ҳам байрамга муносиб тадорик кўрди. Мустақиллигимизнинг 27 йиллигига бағишланган вилоятимизнинг асосий байрам тантаналари "Мўъжиза" амфитеатрида ўтказилди.\nМустақиллик, ҳурлик, истиқлол руҳиятига мос тарзда байрамона безатилган амфитеатр турли соҳаларда меҳнат қилаётган вилоятимиз фаоллари, нуронийлар, ёшлар билан тўлди. Энг улуғ, энг азиз байрам тараннумига бағишланган тадбирни вилоят ҳокими вазифасини бажарувчи Эркинжон Турдимов очиб берди ва йиғилганларни, улар сиймосида бутун вилоятимиз аҳлини айём билан қутлади.\n— Истиқлолимизнинг 27 йиллик тантанаси бутун мамлакатда бўлгани каби вилоятимизда ҳам кўтаринки руҳда, турли соҳалардаги юксак натижалар билан қарши олинмоқда, — деди Э. Турдимов ўз нутқида. — Мана шундай қутлуғ кунда вилоятимизнинг бир гуруҳ фидойи, ташаббускор инсонлари мамлакатимиз раҳбари томонидан юксак давлат мукофотлари, орден ва медаллар билан тақдирлангани байрам руҳиятини янада оширди. Айни пайтда Индонезияда давом этаётган Осиё ўйинларида қатнашаётган вилоятимиз спортчиларининг муваффақиятлари байрамга муносиб совға бўлди. Жумладан, Мўмин Абдуллаевнинг юнон-рум кураши бўйича мусобақа олтин медалини қўлга киритгани барчамизни бирдек қувонтирди. Бу каби юксак натижалар нафақат спортда, балки барча соҳаларда кузатилмоқда. Вилоятимиз аҳли мана шундай улуғ айёмларни юксак марралар билан қарши олиб, келгуси муваффақиятларга замин яратишни мақсад қилган. Айни пайтда кўҳна ва ҳамиша навқирон Самарқанд шаҳрини туризм марказига айлантириш борасида кенг кўламли ишлар амалга оширилмоқда. Давлатимиз раҳбарининг Samarqand city туризм ҳудудини ташкил этиш бўйича берган топшириқлари асосида белгиланган лойиҳалар бошланмоқда. Насиб этса, Самарқанднинг шон-шуҳрати янада ошади, номига мос туризм марказига айланади.\nШундан сўнг, вилоятимиз ва республика санъаткорлари, ёш ижрочилар иштирокидаги байрам дастури намойиш этилди. Она Ватан, истиқлол, меҳр-оқибат, дўстлик, тинчлик тараннум этилган миллий ва замонавий куй-қўшиқлар, болажонларнинг чиқишлари йиғилганларга байрамона кайфият улашиш билан бирга янги марралар сари руҳлантирди, қалбларга эзгу мақсадларни жо айлади.\n— Мустақиллик байрамида биринчи бор қатнашишим, — дейди Зулфия номидаги давлат мукофоти соҳибаси Мафтуна Саматбоева. — Вилоят ҳокимининг байрам табригида таъкидланган ютуқ ва муваффақиятларни эшитиб фахрландим. Жорий йил менинг ҳаётимда ҳам ўчмас из қолдирди. Мамлакатимизнинг юксак мукофотига сазовор бўлдим. Имтиёзли равишда Ўзбекистон миллий университетининг математика факультетига ўқишга қабул қилиндим. Юртимизда ўқиб, ўрганаман, деган ёшлар учун мана шундай чексиз имкониятлар яратилмоқда. Бундан унумли фойдаланиш биз, ёшларнинг фарзандлик бурчимиз, десам муболаға бўлмайди. Бугунги тантанали тадбирда келгуси режаларимни яна бир бор кўз олдимдан ўтказиб қатъий мақсадларимни белгилаб олдим. Келажакда берилган имкониятлардан фойдаланган ҳолда халқаро миқёсдаги фан олимпиадаларида фахрли ўринларни эгаллайман. Математика соҳасида илмий ютуқларим билан она Ватаним тараққиётига ўз ҳиссамни қўшаман.\nМустақиллигимизнинг 27 йиллигига бағишланган тантанали байрам дастури мушакбозлик билан якунланди.\nБайрам тадбирлари барча шаҳар ва туманларда, корхона ва ташкилотларда, маҳаллаларда давом этмоқда. Мустақиллик байрами куни истироҳат боғлари, хиёбонларда байрам сайллари ўтказилади.\n31.08.2018 300 № 69 Янгиликлар


Тошкентда 60 кг вазн тиофаси бўйича АРВ (AIBA boxing) турнирининг биринчи босқичи ўтказилди.\nТошкент, 20 сен — Sputnik. Ўзбек боксчиси Хуршид Тожибоев Қозоғистонлик Берик Абдураҳмоновни енгиб АРВ ассоцациясининг чемпионлик камарини қўлга киритди, Ўзбекистон бокс Федерацияси хабари асосида.\nМусобоқа Ўзбекистон бокс Федерацияси ҳамда Ўзбекистон Республикасининг Спорт ишлари бўйича маданият вазирлиги, Ўзбекистон Миллий олимпиада қўмитаси ва Халқаро бокс ишқибозлари ассоцацияси — (AIBA) ҳамкорлигида ўтказилди.\nТитул учун бўлган жангда Тожибоев АРВ чемпионлик камарини ҳимоя қилиш учун 60 кг ванзлилар орасида Қозоғистонлик Берик Абдураҳмоновга қарши рингга чиқди. Рақиблар 2015 йилнинг қишида учрашган эди ва ўшанда Қозоғистонлик спортчи ғалабага эришганди.\nЎзбекистон миллий олимпиада комитети вакили Фарход Турдиев жанг олдидан берган изоҳида, иккала спортчи ҳам яхши тайёргарлик кўрганлигини ва АПБ белбоғи учун бўлажак жангда бор кучлари билан курашишини айтди.\nЖанг пайтида рақиблар жуда тез ва усталик билан ҳаракат қилтшди. Жанг охирига етай деганда қатнашчилар чарчрганлиги сезилди. Қатнашчиларнинг яхши тайёгарлик кўрганлигига қарамасдан, Ўзбекистонлик Хуршид очколар бўйича олдинда борди. У фақатгина бир раундни рақибига бой берди.\nТожибоев ўзининг техникаси жисмоний тайёргарлиги ва танлаган тактикаси билан вақти вақти билан ҳимояни йўқотган, баъзан жанг усулига вақтида мослаша олмаган қозоғистонлик рақиб устидан ғалабани қўлга киритди. Охирги ҳисоб бўйича судялар бир овоздан Хуршид Тожибоевни ғолиб деб топишди. У ярим профессионал бокс камарини қўлга киритди.\n“Мен бу яккама якка бўлган жангда ғалаба қозонганимдан мамнунман. Бу матч-реваншда ғалаба қозонмасликни иложи йўқ эди. Устоз ва мураббийларимга, ҳамда ишқибозларимга раҳмат. Улар мени бугун жуда яхши қўллаб-қувватлашди”, — деди журналистлар билан бўлган суҳбатда Хуршид Тожибоев.\nХалқаро Ҳаваскор бокс ассацацияси (AIBA) президенти Чинг Куо ВУ сўзларига қараганда бу ғалаба Ўзбекистон учун жаҳон майдонида янги имкониятлар яратади.\nУшбу учрашув билан бир пайтда рейтинг очколар учун яна учта жанг бўлиб ўтди. 75 кг вазн тоифасида Улугбек Хақбердиев руминялик Нечита Лазар-Лоанни нокаут билан енгди. 81 кг гача бўлганлар орасида Шухрат Абдуллаев яна бир Руминялик боксчи Бибирисиа Марджиану Александрни нокаут қилди.\nУчинчи 91 кг вазнлилар орасида Улуғбек Мубинов Сербиялик рақибиМилитин Станковичга имконият қолдирмади 3:0.


24.12.2019 22:02 0 3639\nБугун, 24 декабрь куни Ўзбекистон алоқа тарихи музейида «Ўзбектелеком» акциядорлик компанияси матбуот анжумани ўтказди. Компания 2019 йилда қилинган ишлар ва 2020 йил режалари ҳақида журналистларга маълумот берди.\nМаълумот берилишича, 2019 йил давомида компаниянинг Халқаро пакетли коммутация марказига уланган провайдер ва операторлар учун ташқи каналга уланиш тарифлари нархи 1 Мбит/с. учун 85 минг сўмдан 75 минг сўмгача (17 фоизга) арзонлаштирилганди. 2020 йилнинг 1 январидан эса мазкур тариф 56 минг сўмгача (20 фоиз) пасайиши кутилмоқда!\n«Ўзбектелеком» АК бугунги кунда аҳоли учун энг юқори — 100 Мбит/с. тезликдаги тариф режасини тақдим этмоқда. Интернет нархи эса 3,5 баравардан зиёдга камайган.\nинтернет матбуот анжумани «Ўзбектелеком» АК


Чегарадаги можаро. Қирғиз ва тожик ҳарбийлари ўртасида отишма рўй берди, бир киши ҳалок бўлган, аёллар ва болалар эвакуация қилинган\n17:21 / 29.04.2021\nҚирғизистон ва Тожикистон ҳарбийлари ўзаро чегара ҳудудида отишма уюштирди, бунинг оқибатида бир неча киши жароҳатланган. Томонлар бир-бирини зиддиятни кескинлаштиришда айбламоқда.\nМожаро нимадан бошланди?\n28 апрель куни куннинг иккинчи ярмида Қирғизистон ва Тожикистон чегарасидаги маҳаллий аҳоли иштирокида навбатдаги можаро юз берди. Можарога Тожикистон томони чегараолди ҳудудида, «Бош» сув тақсимлагич участкасида электр узатиш симлари устунларига видеокузатув камералари ўрнатишни бошлагани сабаб бўлган. Ушбу ҳудудни баҳсли деб ҳисоблайдиган Қирғизистоннинг чегара отряди ва Боткен вилоятидаги полиция ходимлари видеокамераларни ўрнатишни тўхтатишни талаб қилган. Можаро юз берган жойда тахминан 150 киши тўпланиб, бир-бирига тош отишни бошлаган, маҳаллий аҳоли вакилларидан бирининг кўзига ўқ узилган.\nТожикистон «Бош» сув тақсимлагич участкаси жойлашган ҳудудни ўз ҳудуди деб ҳисоблайди. Қирғизистон эса бу ҳудудни баҳсли ҳудуд деб билади.\nҚирғизистон чегара хизмати 29 апрел тонгида Боткеннинг Кўча-Бўйи ҳудудида вазият кескинлашганини маълум қилди.\n«29 апрель куни соат 04:40да Қирғизистоннинг Боткен вилояти Боткен Кочо-Бою ҳудудида вазият кескин тус олди», — деб хабар берган Қирғизистон Миллий хавфсизлик давлат қўмитаси Чегара хизмати матбуотига таяниб.\nҚирғизистон томони тожикистонликлар қирғиз фуқароларига тегишли уйларга тош отишгани, йўлдан ўтаётган Қирғизистон автоуловларига ов милтиқларидан ўқ узилганини маълум қилди.\nБоткен вилоятидаги Оқ-Сой, Оқ-Татир ва Самарқандек қишлоқларида фавқулодда вазият жорий қилинган.\nИнтернетда отишма видеолари тарқалди. Томонлар бир-бирини айбламоқда\nКуннинг иккинчи ярмига келиб чегарадаги «Бош» сув тақсимлагич участкаси ҳудудида отишма бошланган.\nМаҳаллий аҳоли вакиллари ижтимоий тармоқларга отишма жараёнида олинган видеоларни жойлади.\n«Боткенда уруш бошланди», дея бақиради видеолардан бирининг муаллифи.\nKaktus.media мухбири билан гаплашган маҳаллий аҳоли вакили ҳудуддаги ҳолатни сўз билан тасвирлаш мушкул экани, ҳар томонда тез тиббий ёрдам машиналари қатнаётганини айтади. У кўчаларда танклар ҳаракатлана бошлаганини қўшимча қилган.\nТожикистон миллий хавфсизлик давлат қўмитаси 29 апрель куни соат 13:05да Исфара тумани ҳудудида, Исфара дарёси бошланиш қисмидаги сув тақсимлаш пунктида қирғиз ҳарбийлари тожик ҳарбийларини ўққа тута бошлагани ҳақида баёнот берди.\n🇹🇯🇰🇬Кадры с передовой на границе Киргизии и Таджикистана@serious_war pic.twitter.com/VvtExfMDeJ\n— Серьезная Война (@serious_war) April 29, 2021\nҚайд этилишича, «бу ҳодиса қирғиз томони аввалроқ Тожикистон Республикаси билан эришилган икки томонлама келишувни бузиб, «Бош» сув тақсимлаш пункти ҳудудини ноқонуний эгаллаб олишга уриниши» оқибатида рўй берган.\nБаёнотда айтилишича, 1924—1927 ва 1989 йиллардаги хариталарга мувофиқ ушбу гидротехник иншоот тўлиқ Тожикистон Республикаси ҳудудида жойлашган, у 1968 йилда қурилган бўлиб, Тожикистон, Қирғизистон ва Ўзбекистоннинг чегарадош шаҳарлари ва вилоятларида қишлоқ хўжалиги экинларини суғориш учун мўлжалланган.\nҚирғизистоннинг Боткен области раҳбари ўринбосари Маруфхон Тўлаевнинг сўзларига кўра эса, отишма тожик ҳарбийларининг ҳаракатлари ортидан келиб чиққан: улар биринчи бўлиб ўқ узишган, шундан кейин қирғиз ҳарбийлари жавоб қайтаришига тўғри келган.\n«Қирғиз-тожик чегарасидаги вазият издан чиқмоқда. Айни вақтда отишма давом этмоқда, ҳарбийлар ўқ узишмоқда. Янги жароҳатланганлар бор, воқеа жойида тез тиббий ёрдам хизмати шифокорлари уларга ёрдам кўрсатишмоқда ва уларни яқин атрофдаги шифохоналарга олиб кетишмоқда», дея хабар берган Тўлаев.\nҚирғизистон давлат миллий хавфсизлик қўмитаси Тожикистон чегара қўшинлари ва ИИВ махсус хизматини қирғиз ҳарбийларига қарши миномёт ва пулемётлардан фойдаланишда айблади.\nҚўмита матбуот хизматининг маълумот беришича, 29 апрел куни Тожикистон ҳарбийлари «Боткен районининг Кўк-Тош қишлоғида жойлашган «Бош» сув тақсимлагич олдида миномёт, пулемёт ва автоматлардан ўт очган».\nМаҳаллий вақт билан соат 16:30 ҳолатига кўра, Қирғизистонда чегарадаги можаро туфайли шифохоналарга ётқизилганлар сони 17 нафар, улардан бири вафот этган. Тожикистондаги маълумотларга кўра, камида 8 киши жароҳатланган.\nҚирғизистон ҳукуматининг Боткен вилоятидаги вакили Омурбек Суваналиевнинг маълум қилишича, чегарадаги вазият кескинлашгани сабабли Ўш-Боткен–Исфана стратегик трассаси ёпилган.\nМаҳаллий аҳоли вакилларининг сўзларига кўра, тўқнашув содир бўлган жойга ҳар икки томондан ҳам техника ва хавфсизлик кучлари келтирилмоқда.\n🇹🇯🇰🇬 Со стороны Таджикистана подтягивается более тяжелая техника\nВидео: Александр Коц@serious_war pic.twitter.com/MEe68Y3HOa\nБоткен областида аёллар ва болалар пана жойларга кўчирилган. Бу ҳақда интернет фойдаланувчиларидан бири фейсбукда суратли хабар қолдирган.\n«Улар сув ва бошқа зарур маҳсулотлар билан таъминланган. Аммо ўйлайманки, қўшимча ёрдам ортиқчалик қилмайди», дея ёзган у.\nҚирғизистон пойтахти Бишкекда Боткен аҳолисини қўллаб-қувватлаб митинг ўтказилмоқда.\nХабарларга кўра, намойишчилар бош вазир Улуғбек Марипов ва Миллий хавфсизлик давлат қўмитаси раҳбари Қамчибек Ташиев билан учрашишни талаб қилишган.\nБироз аввалроқ даволаниш учун Германияга учиб кетган Ташиев эса шошилинч равишда мамлакатга қайтиб келишини эълон қилган.\nНамойишчилар, шунингдек, депутатлар ва спикер Талант Мамитов билан ҳам гаплашиш ниятида эканликларини айтишган.\nАгентлик маълумотларига кўра, намойишчилар Боткен вилоятига юбориш учун кўнгиллилар отрядларини ҳам ташкил қилишмоқда.\nДавлат чегарасининг қирғиз-тожик қисми вақти-вақти билан икки мамлакат маҳаллий аҳолиси ёки чегарачилари ўртасидаги зиддиятлар зонасига айланади. Асосий сабаб – бу ажратилмаган ҳудудлар, уларда давлатлар ўртасидаги чегара қаердан ўтганини аниқлашнинг иложи йўқ.\nҚирғизистон Миллий хавфсизлик давлат қўмитаси маълумотларига кўра, Тожикистон билан умумий чегара 972 км.ни ташкил этади, шундан 519 км келишилган, 375 км келишилмаган ҳолда қолмоқда.


Минтақалараро адоватни қўзғатишда гумон қилинаётган журналист Аслан Сартбоев Қирғизистон Миллий хавфсизлик қўмитасида сўроқ қилинади\nAsia News газетаси бош муҳаррири Асланбек Сартбаев Миллий хавфсизлик давлат қўмитасига сўроққа чақирилди.\nФуқаролик фаол Одил Турдуқулов 9 август куни соат 17:00 да Фейсбукдаги саҳифасида чақирув қоғозини эълон қилди.\nЭслатиб ўтамиз, 7 август куни Асланбек Сартбоевга нисбатан Жиноят кодексининг 313 моддаси 1 қисми — «Ирқий, этник, миллий, диний ёки минтақалараро адоватни қўзғатиш» билан иш очилгани маълум бўлди. Хусусан, журналист Интернетда эълон қилган материалда минтақалараро адоватни қўзғатиш аломатлари борлиги учун экспертиза тайинланди.\nБир кун олдин, 6 -август куни Сартбоев Фейсбукдаги саҳифасида Бишкекнинг янги мери вазифасини бажарувчи Таалайбек Сарибашовнинг мерия ходимлари билан бирга тушган сурати жойлаштирилган хабарни эълон қилди. Сурат тагида журналист амалдорни ҳақоратли сўз билан изоҳлаган ва унинг «Ош ромашкалари” кимга кераклиги билан қизиқган. Хабар муаллифи “ромашка” деганда нимани назарда тутганига аниқлик киритмаган. Изоҳларда обуначилар журналистдан постни олиб ташлашни талаб қилиб, уни минтақалараро адоватни қўзғатишда айблашган.\nБир йил олдин, 2020 йил сентябрь ойида, Қирғизистон Олий суди Asia News газетасига, ўша пайтда Ички ишлар вазирлиги бошлиғи Кашкар Жунушалиевга 300 минг сом (тахминан 3,5 минг доллар) тўлашни буюрди. Бундан олдин, ушбу нашрга қарши даъво бош вазирнинг собиқ ўринбосари Жениш Разаков томонидан қўзғатилган эди, унга газета шаъни ва қадр-қимматини бузганлиги учун 50 минг сом тўлаши керак эди.


Абхазия Президенти намойишлар ортидан истеъфога чиқди | Qalampir.uz\nАбхазия Президенти намойишлар ортидан истеъфога чиқди\nОлам\t13 Январь 08:26 1809\nАбхазия Президенти Раул Хажимба мамлакатда юз бераётган ўзига қарши норозиликлар ортидан истеъфога чиқишга қарор қилди. Бу ҳақда Абхазия вице-президенти Аслан Барциц хабар берди.\n“Қон тўкилмаслиги, республикада барқарорлик бўлиши учун у тегишли ҳужжатни имзолашга рози бўлди”, деб айтган Барциц.\nХажимбанинг ўзи ҳам лавозимидан кетганини тасдиқлаган. У навбатдан ташқари президентлик сайловларида иштирок этиши ҳақидаги саволга “Ҳаёт кўрсатади”, деб жавоб қилган.\n“Ягона Абхазия” мухолиф партияси раиси Сергей Шамбанинг маълум қилишича, республика Конституциясига кўра, Хажимбанинг истеъфосидан кейин Президент вазифасини Бош вазир бажаради. Айни вақтда Бош вазир лавозимини Валерий Бганба эгаллайди.\nМухолифат тарафдорлари Хажимбанинг истеъфосини ўзларининг ғалабаси сифатида қарши олиб, бир-бирларини табрикладилар.\n12 январда Абхазия марказий сайлов комиссияси 22 март куни такрорий президентлик сайловлари бўлиб ўтишини белгилади. Комиссияда Олий суднинг 2019 йил сентябрда ўтган сайловлар натижаларини бекор қилиш ҳақидаги қарорига қарши экани, бироқ унга бўйсунишга мажбурлиги айтиб ўтилган.\nТаъкидланишича, республикага Москвадан РФ Президентининг ёрдамчиси Владислав Сурков “вазиятни ҳал қилиш” учун келган.\nЭслатиб ўтамиз, Абхазияда мухолифатчилар Раул Хажимбага қарши намойишларни бошлаб юбориши ортидан мамлакат парламенти унинг истеъфога чиқиши учун овоз берганди. Кейинроқ Абхазия суди ўтган йилнинг сентябридаги президентлик сайловлари натижаларини бекор қилиш ҳақида қарор чиқарди.\nАбхазия Раул Хажимба\n24 Сентябрь 11:27 137087\n24 Сентябрь 15:09 40415\n25 Сентябрь 18:04 23795\n23 Сентябрь 11:54 23388\n23 Сентябрь 13:09 22653


NASA Плутонни кузатиш ҳақида анимация тайёрлади\nАҚШнинг NASA космик агентлиги томонидан тайёрланган анимацияда Плутон сайёраси борасида 85 йил давомида амалга оширилган кузатиш ишлари акс этган. Анимация 1930 йилдан буён сайёрадан олинган суратлардан тузилган.\nШунингдек, унда 25 йил муқаддам инсонларнинг биринчи марта сайёрага келиб тушиши кўрсатилган.\nБиринчи кадрлар 1930 йилга оид. Ўшанда Плутон Клайд Томб томонидан аниқланган эди. Ундан сўнг “Хаббл” космик телескопи 1996-2003 йилларда олган суратлар келади. Анимациянинг охирги қисми New Horizons станцияси фотосуратларидан иборат.\nИлгари Плутонда бирор ҳаракат кузатилмагани боис олимлар ушбу митти сайёрани ўлик деб ҳисоблар эди. Аммо, охирги кузатишларга қараганда, тахминан 100 млн йил муқаддам у ерда тоғлар шаклланган.\nҲозир сайёра New Horizons станциясидан кузатилмоқда. 2015 йил 14 июлида аппарат Плутон яқинидан учиб ўтди, унгача бўлган минимал масофа 12.5 минг км ни ташкил қилди. 15 июль куни Ерга сайёранинг бугунга қадар олинган энг батафсил суратлари узатилди.


Малика ая: Ўғлимни тирик кўришдан умид узганим йўқ\n21 сентябр 2018, Тошкент вақти: 07:08\nЎш воқеалари чоғида бир фарзанди ўлдирилган ва яна бир ўғли бедарак кетган Малика Қосимова.\nЎшнинг Помир кўчасида яшовчи Маликахон ая ўтган йилги қонли воқеалар чоғида икки ўғлидан жудо бўлди.\n2010 йилнинг 13 июн куни 77 ёшли Маликахон ая Қосимованинг тўнғич ўғли Муҳаммаджон Қосимов бедарак йўқолган, кенжа ўғли Мадаминжон эса отиб ўлдирилган.\nМаликахон ая ўтган йилнинг 11 июн куни фарзандларининг талаби билан келинлари ва набираларини олиб, Ўшнинг хавфсиз ҳудудларида истиқомат қилувчи қариндошлари уйига кетган. 22 июн куни эса ая ўз уйига қайтади.\n- 22 июн куни уйга келдик. Бу ердан хабар борди “келаверинглар” деб. Унгача мен телефондан болаларни сўраб турдим. Сўрасам, “Мадамин акам оёғидан ўқ еб, болницада ётибди”, дейишди. Йўқолган болам Муҳаммаджон шанба куни телефон қилганди, - дейди Маликахон ая.\n2010 йилнинг 13 июн куни Маликахон аянинг кенжа ўғли 41 ёшли Мадамин Қосимов отиб ўлдирилган ва ёқиб юборилган. Суҳбатдошимизга кўра, гувоҳлар тўнғич ўғли Муҳаммаджон Қосимовни номаълум одамлар оқ рангли машинада олиб кетишганини айтишган.\nМаликахон аянинг айтишича, бедарак кетган ўғли Муҳаммаджон қирғиз миллатига мансуб дўстлари билан яқин муносабатда бўлган ва июн тўқнашувидан аввал уларнинг тўю-азасида ошпазлик қилган.\n- Тўй қилсаям, ўлим бўлсаям ҳафта-ҳафталаб туриб келарди, қалпоқларни кийиб келарди. Мол боқувчилар олиб кетарди. Молларимизни фермага берардик, ўшалар олиб кетарди. Улар билан жуда яхши муносабатда, иноқ эди, - дейди суҳбатдошимиз.\nМаликахон аянинг айтишича, ўтган йил июл ойида тўнғич ўғли Муҳаммаджон Қосимовнинг йўқолгани тўғрисида Ўш шаҳар ички ишлар бошқармасига ариза ёзган:\n- Вафот этганига қирқ кун бўлай деганда, униси-буниси “милицияга боринг”, дейишганди, Наргиза деган қизга бордим.\nОзодлик: У қиз қаерда ишлайди?\n- ГОВДда ишлайди, терговчи экан. Ариза ёзиб ташлаб келганман. Анчадан кейин телефон қилди Наргиза. “Нима бўлди, қидираяпсизларми?” деди. “Йўқ, сизларга қараб ўтирибмиз” дедим. Яқинда биттаси айтибди: “Мана шу ердан калтак еб эс-ҳушини йўқотган болаларни Мойлисойга (Мойлисойда руҳий касалларни даволайдиган шифохона бор – таҳр.) олиб борибди, сурати бўлса, олиб келинг, мен бориб кўрай”, деб бир хотин айтибди. Кўп сурат бердик. Прописнойидан суратларини катталаштириб кўпайтирдим. Ўғлим ногирон эди. Ногиронлик гувоҳномасини олиб бориб каттайтирдим. Жуда кўп сурат тарқатдик, бир натижа чиқмади. Битта сурати қолди энди, ўзимда туриб турсин, - дейди Маликахон ая.\n77 ёшли онахон тўнғич ўғлини тирик кўришдан умидини узгани йўқ.\n- Кўнглим “ўлмади”, деяпти. Болам калтак еб, эс-ҳушини йўқотган. Қаердадир гаровда бола бўлса, балким ўша ердадир. Жинни бўлсаям, кўзи очиқ бўлса, мана шу ерда ўтирса майли эди. Мадаминжонга Қуръон ўқияпман, катта ўғлимни “ўлди” дегим келмаяпти. Жинни бўлиб, бир ерда юрибти-да, бошига уриб қўйишди уни, - деб йиғлайди онахон.\nМаликахон аянинг ўғли Муҳаммаджон Қосимовнинг бедарак кетгани юзасидан олиб борилаётган тергов ишлари борасида маълумот олиш учун Ўш шаҳар ички ишлар бошқармаси матбуот котиби Замир Сидиқов билан ҳам боғландик.\n- Мен ҳар бир аризани билмайман-да. Мен терговчига учраб, ундан: “Нима бўляпти, тергов иши қандай кетяпти?” деб сўрайман. Тахминан тушдан кейинги соат 4-5 ларда қайта телефон қилинг, - дея ваъда берди Ўш шаҳар ички ишлар бошқармаси масъули Замир Сидиқов.\nБироқ айтилган вақтда қайта-қайта қўнғироқ қилиб ҳам жаноб Сидиқов билан боғлана олмадик - унинг мобил телефони ўчирилган эди, шаҳар телефони гўшагини эса ҳеч ким кўтармади.\n“Қилим шами” ҳуқуқни ҳимоя қилиш ташкилоти маълумотларига кўра, 2010 йилнинг июн ойида содир бўлган қонли воқеалар чоғида 120 киши бедарак йўқолган.


«ДИНАМО»: БИРИНЧИ ДАВРАНИНГ ЭНГ ЯХШИ ФУТБОЛЧИЛАРИ КИМЛАР?\nБиринчи Лигада дастлабки давра ўйинлари расман ўз ниҳоясига етди. 18-тур давом этган баҳсларда жамоалар 16 тадан ўйин ўтказишди. Давра якунларига кўра, «Динамо» жамоаси якка пешқадам сифатида турнир жадвалини бошқариб турибди. Қуйида Самарқанд клубининг биринчи даврадаги натижаларини сарҳисоб қилдик.\nЛИГАДАГИ ЭНГ ЯХШИ КЎРСАТКИЧ\nКутилганидек, «Динамо» Биринчи Лиганинг энг яхши жамоаси бўлиб турибди. Илҳом Шарипов қўл остидаги жамоа 16 ўйинда 14 ғалаба, бир мағлубият ва дурангга эришиб, 43 очко билан яккаҳокимлик ўрнатган. Тўплар нисбати 44-10 бўлиб, «Динамо» энг кўп гол урган ва энг кам гол ўтказган жамоа бўлиб турибди. Жамоа кетма-кет 14 ўйиндан буён фақат ғалаба қозонмоқда. Жадвалда 2-3-ўринларни банд этган «УзДонгЖу» ва «Цементчи» жамоалари 36 ва 35 очкодан тўплашган.\nЭНГ ЯХШИ ТЎПУРАР – АМИРЖОН САФАРОВ\nСамарқандлик 21 ёшли ҳужумчи Амиржон Сафаров Биринчи Лиганинг жорий йилги кашфиётларидан бири бўлди. «Динамо» сафида Виктор Клишин ва Алишер Холиқов сингари тажрибали ҳужумчилар тўп суришсада, Амиржон Сафаров жамоанинг биринчи даврадаги энг яхши ҳужумчиси бўлди. Умумий 15 ўйинда майдонга тушган ёш ҳужумчи жамоасининг 11 та голига муаллифлик қилиб, энг яхши тўпурар бўлиб турибди. У жамоасининг 25 фоиз голига муаллифлик қилди. Эътиборлиси, Амиржон асосан захирадан майдонга тушиб шунча гол уришга эришган. Яъни, у биринчи даврадаги 15 ўйинда умумий 625 дақиқа (44% ўйин вақти) давомида тўп суриб, ўртача ҳар 55 дақиқада гол урган. Ёш ҳужумчи иккинчи даврада ҳам ушбу сермаҳсулликни янада ошириш имкониятига эга. Энг кўп гол уриш борасида, Алишер Холиқов 13 ўйиндаги 619 дақиқада давомида 6 та гол урган бўлса, яримҳимоячилар Омаджон Тайлоқов ва Азамат Бобожоновлар 5 тадан голга муаллифлик қилишган.\nЭНГ ЯХШИ АССИСТЕНТ – ЖОНИБЕК КЎЧИМОВ\nЖорий йилги мавсумнинг яна бир кашфиёти бу – Жонибек Кўчимовдир. Ўтган йиллар давомида Ўзбекистон ўсмирлар терма жамоасида тўп суриб, Темур Олимхўжаев қўл остида тўпурарлик маҳоратини намойиш этган Жонибек бу йил «Динамо»нинг асосий таркибидан ўрин олиб, голларга ассистентлик қилиш борасида анча фаоллик намойиш этмоқда. 18 ёшли тезкор яримҳимоячи 15 ўйинда умумий 1049 дақиқа тўп суриб, 4 та гол уриш билан бирга жамоадошларининг 8 та голига ҳаммуаллифлик қилишга эришди. Кўчимовнинг биринчи даврадаги умумий ўйин амалиёти 72 % га тенгдир. 18 ёшли футболчи иккинчи даврада натижаларини янада яхшилашига умид қилса бўлади.\nЭНГ КЎП ЎЙИН ЎТКАЗГАН ФУТБОЛЧИ – МИХАИЛ НАУМОВ\nБиринчи давра давомида «Динамо» жамоасида энг барқарор ўйин намойиш этган футболчи Михаил Наумов бўлди. 31 ёшли тажрибали дарвозабон барча 16 ўйинда майдонга тушиб, 1391 дақиқа давомида дарвозасини қўриқлаган. 16 ўйиндаги максимал вақт 1440 дақиқа деб ҳисобласак, Наумов биринчи даврада 96 % фоиз вақт давомида майдонда бўлган. Бу «Динамо» жамоасидаги энг яхши натижадир. Михаил шунингдек, Биринчи Лигада энг кам гол ўтказиб юборган дарвозабон бўлиб турибди. У 16 ўйинда умумий 10 та гол ўтказиб юборган.\nЭнг кўп вақт давомидаги ўйин борасида кейинги учта ўринни «Динамо» ҳимоячилари банд этишган. Тажрибали ҳимоячи Алексей Николаев 15 баҳсда 1308 дақиқа (90%) тўп суриб, жамоасининг 3 та голига муаллифлик қилган. 21 ёшли ҳимоячи Бунёд Исроилов – 16 ўйинда 1298 дақиқа (89%) тўп сурган бўлса, жамоа сардори Акмал Бозоров эса 15 ўйинда 1295 дақиқа (89%) давомида жамоаси шарафини муносиб ҳимоя қилган.\nЭНГ ЁШ ВА ЭНГ ТАЖРИБАЛИ ФУТБОЛЧИ КИМ?\n2016 йилги мавсумда клуб раҳбарияти «Динамо» жамоасининг асоси маҳаллий футболчилардан ташкил этилишига катта эътибор қаратишди. Шу боис, жамоа асосини самарқандлик ёш футболчилар ва тажрибали ўйинчилар ташкил этади. Жорий йилги таркибга назар ташлайдиган бўлсак, биринчи даврада жамоамиз сафидаги энг ёш футболчи бу Жонибек Кўчимов бўлди. 1998 йилда туғилган яримҳимоячи 12 май куни 18 ёшни қарши олди. Таркибдаги энг тажрибали футболчи эса Алексей Николаевдир. Бўйдор ҳимоячи 5 сентябрь куни 37 ёшни қарши олади. Қайд этиш жоизки, ушбу ҳимоячи ўз голлари ва ўйини билан «Динамо»нинг 1-даврадаги муҳим футболчиларидан бири бўлди.\nЎқилди (марта): 2235. Киритилган сана: 2016-07-13 00:00:00.


«Мактаб ёшига етган болалар мактабга чиқолмай қолиб кетаверадими?» – Президентликка номзод Баҳром Абдуҳалимов мактабга қабул қилишнинг электрон тизимидаги камчиликларни танқид қилди - Daryo\n18:22, 03.09.2021 15061\n«Мактаб ёшига етган болалар мактабга чиқолмай қолиб кетаверадими?» – Президентликка номзод Баҳром Абдуҳалимов мактабга қабул қилишнинг электрон тизимидаги камчиликларни танқид қилди\n«Адолат» партиясидан президентликка номзод Баҳром Абдуҳалимов яқинда жорий қилинган болаларни мактабга қабул қилишнинг электрон тизимидаги камчиликларни танқид қилди.\nУнинг таъкидлашича, яқин–яқингача коллеж университетлар қаторида, боғча ва мактабга кириш ҳам «қистир-қистир»ларсиз битмаган. Айниқса, шаҳарда донг таратган «престиж» боғча ва мактаблар фақат «каттакон»ларнинг болаларини «юқори»дан қўнғироқ асосида қабул қилиб, маҳаллий аҳолига жой қолдирмаслиги кўп бор исботини кўрсатган.\nМавзуга доир: Халқ таълими тизимида олти ойда 65,1 млрд сўмлик ўзлаштириш ва камомад аниқланган\n«Мазкур коррупциоген ҳолатларнинг олдини олиш, мактабгача таълим ташкилотига жойлаш учун мудиранинг, мактабга қабулда директорнинг чўнтагини қаппайтиришга барҳам бериш учун шаффоф тизимлар яратилди. МТТларга Давлат хизматлари агентлиги орқали навбат ташкил қилиш йўлга қўйилгани кўплаб ота-оналарнинг кўнглидаги иш бўлди.\nБу йилдан умумтаълим мактабларига қабул ҳам электрон шаклда my.maktab.uz портали орқали амалга ошириладиган бўлди. Электрон тизимга ўтилгани, албатта, яхши, ортиқча овогарчиликлар-у харажатларга ҳожат қолдирмайди. Аммо, айрим жамоатчилик вакилларининг таъкидлашларича, ушбу тизимга ишониб фарзандини бу йил мактабга жойлолмай қолган, сентябрь ойи – янги ўқув йили бошланганига қарамай, ҳамон фарзандининг ҳужжатлари қўлида турган ота-оналар бор.\nЎрнатилган тартибга кўра, ота-оналардан сайт орқали маълумотларни тўлдириш ва жараённи кузатиб бориш талаб этилган. Бу босқични бажарганлар ёз бўйи ҳар куни кўзи тўрт бўлиб сайтдаги шахсий саҳифасини кузатган ва «кўриб чиқилмоқда» ёзувини ўқиб келган. Кимлардир навбати келгани ҳақида хабар топиб, боласини мактабга жойлашга муваффақ бўлди. Аммо ота-оналарнинг бир қисми август ойининг охирги кунларида сайтдаги «қайтарилди» деган ҳукмни ўқиб бошларини чангаллаб қолишди. Хўш, энди нима бўлади? Мактаб ёшига етган болалар мактабга чиқолмай қолиб кетаверадими? Хўп, қамров юқорилиги боис ўзи танлаган мактабида бўш жой қолмагандир, бу ҳақида аввалроқ хабар бериш, ота-оналар учун бошқа мактаб учун ҳаракат қилиш имконини қолдириш мумкинмиди?\nАввалги тизим коррупция хавфи остида деб, бошқа тизим яратилгани мақсадга мувофиқ, бироқ болаларда нима айб? «Ўқувчи бўламан, Президентдан совға оламан», дея энтикиб турган мурғак қалблар 6 сентябрь куни уйда мунғайиб қолсалар, бизга коррупциядан ҳоли тизимга тасанно ўқиб ўтириш ярашармикин?\nАбитуриентларнинг тест натижалари ҳамон эълон қилинмагани ҳам ҳозирда оғриқли масалалар қаторида турибди. Аммо уларнинг вазияти бўлажак ўқувчиларникичалик чигал эмас. Ҳар ҳолда, имтиҳонлар ўтди, яхши натижани қайд қилганлар эртами-кечми талаба бўла олади. Боғчадан чиқарилган, мактабга қабул қилинмаган ўқувчилар эса аросатда қолиб кетди.\nХалқ таълими вазирлиги масалага жиддий қараб, олдиндаги оз фурсат ичида ана шу ўқувчилар фойдасига бирор маънили қарор қабул қилади, деган умиддамиз. Зотан, ибтидо интиҳони ҳал қилади. Фарзандларимиз таълимининг илк пиллапоялариданоқ керакли шароитларни яратиб берайлик», – дейди Баҳром Абдуҳалимов.\nПрезидентликка номзод Баҳром Абдуҳалимов: «Тонировка» учун жарима адолатсиз ўрнатилган\nПрезидентликка номзод Баҳром Абдуҳалимов мажбурий эмлаш назарда тутилган қонунга эътироз билдирди\nБаҳром Абдуҳалимов ободонлаштириш ходимларини уйида ишлатгани айтилган прокурорни танқид қилди\n19:31, 03.05.2022 119511\n02:28 Бугун 4548\n01:59 Бугун 6088\n00:13 Бугун 13196\n00:09 Бугун 9064\n14:16, 21.05.2022 67828\n20:13, 20.05.2022 50624\n18:44, 20.05.2022 46033\n22:10, 20.05.2022 42694


Бугун Ўзбекистон Республикаси Президенти ҳузуридаги Стратегик ва минтақалараро тадқиқотлар институти директори Элдор Ариповнинг ушбу сарлавҳа остидаги мақоласи “Янги Ўзбекистон” газетасида чоп этилди, деб хабар бермоқда “Дунё” АА мухбири.\n“Шу кунларда медиамаконда Ўзбекистон мустақиллигининг 29 йиллигига бағишланган мақолаларга кенг ўрин берилмоқда.\nШу боис, бундай вазиятда “Бугунги Ўзбекистон қаерга қараб бормоқда?” деган саволга аниқ ва далиллар асосида жавоб бериш орқали жамиятда холис фикрни шакллантириш муҳим аҳамиятга эга.\nБироқ амалдаги стратегия ташқи ва ички сиёсатда ривожланишнинг янги драйверларини фаол равишда ишлаб чиқиш ва улардан фойдаланишга қаратилган мутлақо прагматик йўлдир.\nЯнги йўналишнинг афзаллиги нимада, у мустақиллигимизни қай тарзда мустаҳкамлайди?\nСўнгги 3 йилнинг ўзида расмий Тошкентнинг ташаббуси билан БМТ Бош Ассамблеясининг 3 та резолюцияси қабул қилинди. Бу ҳужжатлар Марказий Осиё минтақасида ўзаро ҳамкорликни мустаҳкамлаш, маърифий ва диний бағрикенглик, туризмни ривожлантириш каби соҳаларга дахлдордир. Барча резолюцияларда нафақат жорий масалалар, балки Ўзбекистон ва минтақа учун ҳақиқатда муҳим аҳамиятга эга жиҳатлар ёритилган. Орол муаммосини ҳал қилишга йўналтирилган ва расмий Тошкент учун муҳим амалий аҳамиятга эга бўлган яна бир ташаббус ҳозирги кунда самарали амалга оширилмоқда. Бунда сўз Оролбўйи ҳудуди аҳолиси хавфсизлигини таъминлаш учун БМТ шафелигида кўп томонлама шериклик асосида Траст фонди тузиш ҳақида бормоқда.\nЭнг муҳими, мана шундай ёндашув натижасида Ўзбекистоннинг обрўси ортиб бормоқда. Яна бир омил — мамлакатни модернизация қилиш жараёнига жалб этган ҳолда БМТ лойиҳалари, дастурлари ва унинг тузилмалари ресурсларидан фойдаланиш имкониятининг мавжудлигидир.\nЮқорида айтиб ўтилганларнинг барчаси Ўзбекистоннинг халқаро майдондаги фаолиятидан айрим мисоллардир.\nЧегара масаласидан ташқари, қўшнилар билан яна бир мураккаб масала кун тартибидан чиқарилди. Яъни сув-энергетика муаммоси бўйича ўзаро англашувга эришилди. Яқин келажакдаги режалар Марказий Осиё энергетик ҳалқасини тўлиқ форматда ишга туширишдан иборатдир. Ҳозир Ўзбекистон Қозоғистон ва Қирғизистон билан мавсумий равишда, Тожикистон билан умумий энергетик ҳалқа доирасида муваффақиятли иш олиб бормоқда. Бу, ўз навбатида, аҳоли ва саноат соҳаларининг электр энергиясига бўлган эҳтиёжини, айниқса, қиш мавсумида талаб энг юқори бўлган пайтда тўлиқ қондириш имконини беради.\nБугунги кунда кўпчилик Ўзбекистоннинг Евроосиё иқтисодий иттифоқида иштирок этиши юзасидан ёндашув ўзгарганидан ташвишда. Аммо биз бу вазиятни учинчи томон босими назариясисиз, холисона баҳоласак, аслида нима ўзгарган? Энг аввало, нафақат Евроосиё иқтисодий иттифоқига, балки кўп томонлама тузилмаларга нисбатан муносабат қайта кўриб чиқилганини айтиш лозим. Ҳозир Ўзбекистоннинг Жаҳон савдо ташкилотига аъзо бўлиши бўйича музокаралар фаол босқичда. Ўтган йили Ўзбекистон Туркий тилли давлатлар ҳамкорлик кенгашига аъзо бўлди. Бошқача қилиб айтганда, Тошкентнинг глобал ва минтақавий майдонлардаги фаол иштироки уларнинг амалий аҳамияти ва фойдалилигига боғлиқ.\nУшбу уюшмаларга ёндашувларнинг бундай ўзгариши яна нималардан далолат беради? Энг аввало, бу давлатнинг ўз-ўзини таъминлаш имкониятига эга экани, халқаро ташкилотларда миллий манфаатларни ҳимоя қилиш қобилиятига ва ўз позицияларини муваффақиятли илгари суришга ишончидир.\nСўнгги вақтларда республикамизнинг иқтисодий жиҳатдан заифлиги ҳақида баҳс-мунозаралар кўп бўлмоқда. Дарҳақиқат, иқтисодий жиҳатдан тўлиқ ўз-ўзини таъминламасдан туриб ҳақиқий мустақиллик ҳақида жиддий фикр юритиш мумкин эмас. Хўш, бу борада Ўзбекистонда асл ҳолат қандай?\nҲозирги иқтисодий инқироз ва коронавирус пандемиясини Ўзбекистон минтақанинг бошқа давлатларига нисбатан енгилроқ ўтказмоқда. Жаҳон банки прогнозларига кўра, Марказий Осиё ва Шарқий Европа давлатлари орасида Ўзбекистон ялпи ички маҳсулоти нафақат қисқармайди, аксинча 1,5 фоиз ошади.\nМарказий Осиёнинг бошқа мамлакатлари билан таққослаганда бизнинг умумий экспорт таркибимиз ҳам маҳсулотлар ва бозорлар жиҳатидан кўпроқ диверсификациялашган. 2016 йилдан бошлаб экспорт товарлари таркиби муттасил ўсиб бормоқда. Агар олдинги давр билан таққосласак, масалан, 2010 йилдан бошлаб ташқи бозорларга етказиб бериладиган маҳсулотлар сони қарийб 1,5 баравар ошган.\nЯнги савдо бозорлари фаол ривожланмоқда. Натижада ўтган йилнинг охирида экспорт ҳажми пул кўринишида 2016 йилга нисбатан 56 фоиз ошди. Шундай қилиб, биз бир ёки иккита экспорт йўналишига қатъий қарам эмасмиз. Шунингдек, биз бир турдаги экспорт маҳсулотига бўлган кучли қарамликни ҳам сезмаймиз.\nШу билан бирга, бутун иқтисодий тизим эркинлашмоқда, иқтисодиётнинг реал секторида инвестициялар ва лойиҳаларни амалга ошириш учун янги имкониятлар очилмоқда. Умуман, янгича ишбилармонлик муҳити шаклланмоқда, инвесторларда кафолат пайдо бўлмоқда, бу эса уларда мамлакатимизга инвестициялар киритиш истиқболларига бўлган ишончни янада орттиради.\nТабиийки, бундай шароитда Ўзбекистон кўплаб мамлакатлар, банклар ва бошқа молиявий институтлар билан ҳамкорлик қилиш учун устувор давлатга айланмоқда. Катта салоҳиятнинг мавжудлиги ва унинг ўзаро ҳамкорликка таъсирини инобатга олиб, улар сармоя киритишга тайёр. 2016 йилдан буён асосий капиталга жалб қилинган инвестициялар ва кредитлар ҳажми қарийб 3 баравар ошди. Уларнинг географияси 51 та сармоядор мамлакат сонидан 82 тага етди, шу жумладан, халқаро молиявий институтлар ҳисобига кенгайди.\nСўнгги икки йил ичида Ўзбекистон етакчи учта халқаро рейтинг агентликлари — “Fitch”, “Standard&Poor’s” ва “Moody’s” томонидан суверен рейтингларни олди. Бу рейтинглар давлат ўз молиявий мажбуриятларини ўз вақтида ва тўлиқ ҳажмда бажаришга тайёрлигини кўрсатади.\nБироқ бу хавфларнинг барчаси мақбул, объектив ва назорат қилинадиган даражада. Импортнинг ўсиши иқтисодиётни модернизация қилиш учун зарур бўлган техника ва технологиялар етказиб берилаётгани туфайли рўй бермоқда. Ташқи қарз ЯИМнинг тахминан 29 фоизини ташкил этади, бу эса ривожланаётган мамлакатлар учун иқтисодчилар ўлчови бўйича мос кўрсаткичдир. Биз қўшимча маблағларни инфратузилмани янгилаш дастурлари ва саноатни модернизация қилиш учун оляпмиз. Бошқача айтганда, иқтисодиётимизнинг рақобатбардошлигини юксалтириш ва унинг экспорт салоҳиятини оширишга сармоя киритяпмиз. Демак, олинган кредитлар жорий харажатларни тўлаш учун эмас, балки келажакка сармоя қилинмоқда.\nШу билан бирга, барчамиз жамиятда ютуқларга эришиш ва тараққиётни юксалтириш ўз-ўзидан бўлмаслигини, бу йўлда ўзига хос мураккабликлар ҳам юзага келишини тўғри англашимиз лозим. Чунки, ҳаётда тез ва ҳеч қандай йўқотишларсиз ҳал қилиб бўлмайдиган муаммолар ҳам мавжуд. Барча ўзгаришлар учун, биринчи навбатда, вақт ва изчиллик керак. Шу сабабли амалга оширилаётган стратегиянинг пировард муваффақияти ва унинг тўлиқ амалга оширилиши учун биз жамият ҳаётидаги янгиланишларни қўллаб-қувватлашимиз ва бу йўлда бирлашишимиз, ҳамиша олдинга қараб барқарор ва оғишларсиз ҳаракат қилишимиз лозим.


Вазирлик ва давлат ташкилотлари раҳбарларига сертификат ва навбатдаги ҳарбий унвонлар топширилди | huquqburch.uz\nВазирлик ва давлат ташкилотлари раҳбарларига сертификат ва навбатдаги ҳарбий унвонлар топширилди\nМиллий армиямиз негизида амалга оширилаётган мажмуавий ислоҳотлар бўғини сифатида халқ ва армиянинг ҳамжиҳатлиги муҳим ўрин тутади. Янги таҳрирдаги Мудофаа Доктринасида ҳам айнан очиқлик, ошкоралик тамойиллари устувор вазифа этиб белгиланган.\n“Чирчиқ” умумқўшин дала-ўқув майдонида вазирликлар ва бошқа давлат ташкилотлари раҳбарлари таркиби билан ўтказилган беш кунлик йиғин давомида кўзланган натижаларга эришилди.\nЙиғин иштирокчилари билан машғулотлар чоғида дунё ва минтақада кечаётган ҳарбий-сиёсий вазиятлар қиёсий таҳлил этилди. Жанговар ва маънавий-маърифий тайёргарлик, тинчлик ва уруш даврида фронт орти таъминотини тезкор ташкиллаштириш юзасидан муҳим кўникмалар ҳосил қилинди.\nМудофаа тизимида ҳарбий ҳизматчиларнинг ахлоқий-руҳий тайёргарлигини ошириб бориш, куч тузилмаларининг вазифалари ва имкониятлари хусусида мутахассисларнинг маърузалари тингланди. Шунингдек, униб-ўсиб келаётган ёш авлодни она-юртга садоқат, фидойилик, ҳарбий-ватанпарварлик руҳида тарбиялаш, ҳарбий хизматга иштиёқини янада ошириш борасида ҳам фикр-мулоҳазалар юритилди.\nИштирокчилар дала-ўқув майдонида бажарган амалий машғулотлари мобайнида жисмоний, саф, топография ва тактик тайёргарликлар, ўқотар қуроллардан отиш, жанговар техникаларни бошқариш каби қатор синовлардан ўтишди.\nЙиғин якунига бағишланган тантанали маросимда Ўзбекистон Мудофаа вазири генерал-майор Баҳодир Қурбонов, Мудофаа вазирининг биринчи ўринбосари – Қуролли Кучлар Бош штаби бошлиғи генерал-майор Павел Эргашев иштирок этиб, йиғин қатнашчиларига сертификат, бир гуруҳ заҳирадаги ҳарбий хизматчиларга навбатдаги офицерлик унвонлари топширилди.\nЭслатиб ўтамиз, ушбу йиғин машғулотларининг иккинчи босқичи жорий йилнинг декабр ойида ўтказилиши режалаштирилган.